Podiumera igo da Agirretxe Durangoko duatloiean | Errenteriako Hitza\nPodiumera igo da Agirretxe Durangoko duatloiean\n2011/04/01\tKirola\tNork Errenteriako Hitza Pasa den asteburuan Durangoko duatloian parte hartu zuen Alex Agirretxe errenteriarrak, eta emaitza onarekin, gainera: hirugarren postuan zeharkatu zuen helmuga.\nParte hartzaileek 9 kilometro egin behar zituzten korrika, 40 kilometro bizikletan, eta azken 5 kilometroak korrika. Durangoko zirkuitua Euskal Herriko garrantzitsuenetakoa da, eta ikusi besterik ez dago parte hartzaileen kopuruari: 300 lagun.\nLehenengo kilometroetan lehen postuetan jarri zen Agirretxe. Hamabi inguru korrikalarik taldetxoa osatu zuten lehen sailkatuarekiko tartea murrizteko helburuarekin. Lehen zatia amaitzeko hiru kilometro falta zirela taldea bitan banatu zen, eta hasierakoen artean sartu zen Agirretxe.\nBizikletan igo eta berehala hamar duatletek harrapatu zituzten. Segituan hasi ziren, baina, erasoaldiak, eta bosteko taldetxoa osatu zuten. Handik lasterrera harrapatu zuten ihes egin zuen duatleta.\nKorrika egin behar zituzten azken bost kilometroak gogorrak izan ziren, batik bat beroarengatik. Hala ere, sprintera ongi ailegatzea lortu zuen Agirretxek, eta hirugarren postua lortu zuen.\nEskerrak eman zizkien babesleei: EAT Errenteriako Atletismo Taldea, Asper, Ciclos Iñaki eta Antxintxika triatloi taldea.\n40. Espainiako txapelketan\nEspainiako Dualtloi Txapelketan ere parte hartu zuen Agirretxek martxoaren 20ean. Lasterketa gogorra izan zen, eta lasterketan zehar aurrealdean egon bazen ere, 40. postuan sailkatu zen. Hala ere, pozik zegoen egindako lanarekin.\nEtiketak: Agirretxe, duatloi, Durango, Espainiako, podium, txapelketa Logging In...\tProfile cancel\nBerriketan.info Viewing item 1 to 5 (of 5 items) facebook_nekane.barandi commented on the post, ‘Alardearen seme alabak’ dokumentala Itsas Etxean emango dute hilaren 23an, on the site Oarsobidasoko Hitza 5 minutes ago\nAritz Sorzabal wrote a new post, Lagun Arok jipoi galanta jasota agur esan dio denboraldiari eta, beharbada, ACB Ligari (100-67), on the site Irutxuloko Hitza 6 minutes ago\nLagun Aro Gipuzkoa Basketek jipoi galanta jaso du Madrilen, liderraren kantxan (100-67). Ligako azken partida jokatu dute donostiarrek, eta porrot mingarriarekin esan diote agur denboraldiari eta, beharbada, Aritz Sorzabal wrote a new post, Imanol Cruz intxaurrondotarrak irabazi du 10 kilometroko lasterketa, on the site Irutxuloko Hitza 7 hours, 8 minutes ago\nMaratoi Erdia ez ezik, 10 kilometroko lasterketa ere antolatu dute. Hain zuzen ere, horren prestatuta ez dauden korrikalariek parte hartzeko aukera izan dezaten, proba nagusia baino motzagoa den bigarren bat jarri Aritz Sorzabal wrote a new post, Haile Tegegn etiopiarra izan da azkarrena Donostiako Maratoi Erdian, Ivan Fernandezen aurretik, on the site Irutxuloko Hitza 7 hours, 29 minutes ago\nIkuskizun ederra eskaini dute goizean Donostiako Maratoi Erdian parte hartu dute korrikalariek. Ordubetez atertu du, eta euria etsai izan gabe korritu ahal izan dute lasterkariek; azkarren ibili direnak, Zarauzko Hitza wrote a new post, Euritan bada ere, festa Santa Marinan, on the site Urola Kostako Hitza 8 hours, 8 minutes ago


Google orain — Gaztezulo\nGoogle orain https://www.gaztezulo.eus/albisteak/google-orain https://www.gaztezulo.eus/@@site-logo/logoa.png\nBadirudi telefono mugikorren alorrean laguntzaile birtuala dela\netorkizunera begira kontuan hartu beharreko elementurik garrantzitsuenetakoa. Applek Siri dauka, Androidek Sherpa, eta Googlek ez duenez atzean geratu nahi, Google Now plazaratu du.\nApple izan zen aitzindaria, Siri zerbitzua martxan jarri eta iPhone telefonoentzako lehen laguntzaile birtuala merkaturatuta. Denborak argi utzi du, baina, eguneroko bizitzan naturaltasunez erabilia izateko oraindik bide luzea duela egiteko Sirik. Eta antzeko zerbait gertatzen ari da Android sistema-eragiledun telefonoentzako sortutako Sherpa-rekin ere. Badirudi ez dutela hasieratik bete-betean asmatu.\nGoogle ez da punta-puntako zerbitzuetan atzean geratu ohi den horietakoa, eta horregatik, denbora dexente darama laguntzaile birtualaren garapenean lanean. Hala, duela gutxi AEBetan kaleratu zuen lehenengo, eta pixkanaka, Europako telefono mugikorrik aurreratuenetan ere bere lekua egiten ari da Google Now, hainbat zerbitzu eskaintzen dituen laguntzaile birtuala. Momentuz Android bertsio berriena instalatuta duten gailuetan aurki daiteke.\nLaguntzaile birtual honen helburua ez da bilatzaile soil bat izatea, baizik eta gure beharrei aurreratu eta momentuan beharko dugun informazioa guk bilatu aurretik eskaintzea. Eta hori modu eraginkor batean lortzeko gai den enpresarik onena ziurrenik Google da, gure gustu eta beharrei buruz gehien dakien enpresa dela esan baitaiteke. Google zerbitzuak erabiltzen ditugun bakoitzean, Gmail posta zerbitzua, Android sistema eragilea, Google bilatzailea edota Google Maps, batzuk aipatzeagatik, Mountain Viewko enpresak guri buruzko informazioa batzen du.\nInformazio hori batuta, nola funtzionatzen du Google Nowk? Labur esanda, pantaila osoa betetzen duten fitxa edo txarteletan banatzen da, eta txartel bakoitzak gai bat hartzen du, adibidez, eguraldia, kirola edota zinema. Erabiltzaileak Google zerbitzuetaz egindako erabileraren arabera, honen nahi edo beharrak aurreikusi eta informazioa eskatu aurretik eskainiko dio txarteletan. Txartelak norbere nahien arabera konfiguratzeko aukera ere badago, esate baterako, kirolen txarteltxoan futbol zaleak garela adierazi dezakegu, eta gure talde gogokoena zein den aukeratu.\nHona adibide bat. Zure ordenagailuan, Google bilatzailea erabiliz, liburu jakin bat bilatu duzu, eta liburu hori salgai dagoen denda aurkitu. Zuk beste ezer egin gabe Google Now dagoeneko lanean hasi da, eta mugikorreko txarteletan informazioa eskaini dizu: momentu horretan zauden tokitik dendara joateko biderik laburrena proposatuko dizu, kotxez zein oinez, eta leku horretan (agian beste herri batean dago) egiten duen eguraldiaren berri emango dizu. Beste fitxa batean, liburu horri buruz informazioa ematen duten blogen orrialdeak erakutsiko dizkizu.\nEra horretan, Google zerbitzuetaz baliatuz, laguntzaile birtuala zure nahi eta beharrei buruz gero eta gehiago ikasten joango da, eta gero eta eraginkorragoa izango da. Modu horretan, goizean lanera edo unibertsitatera joateko jaikitzen zarenean, bidean izango duzun trafikoaren, eguraldiaren edota denda interesgarrien berri izango duzu, ezer galdetu gabe.\nAgian, usteko duzu Googlek oraindik ezer gutxi dakiela zuri buruz. Bada, agian oker zaude.\nZalantzak argitzeko sar zaitez www.google.com/dashboard/ orrialdera.\nAmazon eta Ebay Internet bidezko salmenten erraldoiei aurre egin nahi dien denda digital txinatarra.\nBideo biralak gustuko badituzu, orrialde honetan aurkituko dituzu momentuko arrakastatsuenak.\nNetworking plataforma hau kontaktu profesionalak bildu eta kudeatzeko tresna egokia izan daiteke.


Euskaraldiaren ikerketarako hirugarren galdera bildumea beteteko epea zabaldu dabe - bizkaie.biz\nBizkaie! 2019-03-05 11:54 Euskerea berbagai\nUda osterako espero dira ikerketearen emoitzak.\n2018ko zemendiaren 23tik abenduaren 3ra, 225.154 lagunek parte hartu eben Euskaraldian, euskerearen inguruko ariketa sozial kolektibo erraldoian. Ekimen barritzailea izanagaitik eta lortutako parte-hartze handiagaitik, Ahobizi edo Belarriprest izan diranek zelan bizi daben eta hizkuntzearen erabileran eta ohituretan ze eragin izan dauen ezagutzea oinarrizkoa izango da Euskaraldiaren hurrengo edizinoei eta euskerearen sustapenerako beste ekimenei begira.\nSoziolinguistika Klusterra ikerketa sakona egiten dago gaiaren inguruan; teknika kuantitatiboak zein kualitatiboak erabiliz. Ikerketa kuantitatiboari jagokonez, partaideek erantzundako galdera bildumetan oinarrituko dira emoitzak. Euskaraldia hasi aurretik bete eben lehen galdera bildumea; amaitu eta berehala bete eben bigarrena; orain, hiru hilebete pasauta, hirugarren galdera bildumea beteteko momentua da. Aurreko galdera bilduma biei erantzun deutseen personek bete behar dabe hirugarrena. Internet bidez beteko dira eta parte-hartzaileek emailez jasoko ditue edo bestela, helbidearen bidez egin daiteke.\nIkerketa kualitatiboari jagokonez, lagina osotu da ezaugarri desbardinetako herriak eta danetariko profilak dituen herritarrakaz. Horreek Euskaraldiaren antolaketa eta parte-hartzean izandako bizipenak azalduko ditue ikuspegi personal eta subjektibotik. Guztiak kontuan hartu eta aztertuta etorriko dira ondorioak.\nIkerketearen emoitza-txostenak irailaren hasieran argitaratuko dira. Arduradunek, ganera, aurreratu dabe hainbat gune eskainiko dituela interesa dauen edozeinek, euskerearen aldeko herritar zein eragileek eta beste hizkuntza gitxituetako ordezkariek Euskaraldiaren emoitzak alkarregaz eztabaidatu eta jagokezan ikasgaiak konpartiduteko. Hitzorduon barri hurrengo hilebeteetan emongo dabe Eusko Jaurlaritzeak, Topaguneak eta Soziolinguistika Klusterrak.


Hasiera/ Kultura/ Kultura gelak/ Irudia eta soinua\nArgazki-ukituak photoshoparen bidez\nKredituak: 3 / ECTS: 1\nIkastaroak erakusten du Photoshop maila ertainean erabiltzen. Ikastaroan zehar ikasleak ikasiko du argazki-ukituak egiteko beharrezkoak diren tresna guztien erabilera, baita programak eskaintzen dituen teknikak ere.\nOso ohikoa da argazki batek akats txikiak edukitzea fokuratzean, kolorean, saturazioan edo esposizioan, eta Photoshopek laguntzen ahal du beroriek konpontzen, eta horrela agian bestela atzera botako liratekeen jatorrizkoak kalitate oneko argazki bihurtzen ahal dira.\nIkastaroa zerotik hasten da, ez da aldez aurretik inolako ezagutzarik behar argazkiak editatzeko programei buruz.\nProgramatutako saioetan, ikaslea joango da lortzen ezagutza teorikoak, berehala praktikan jartzeko. Idatzizko dokumentazioa emango da, baita argazkiak ere haien gainean lan egiteko eta modu honetan prestakuntza teorikoa tinkoagotzeko.\nIkastaroen helburua da lortzea bertara joaten direnek argazkiak ukitzeko maila ertaina lor dezaten. Maila hori lortuz gero, arazorik gabe tratatuko dituzte argazkien akats ohikoenak. Ikastaroa edozein argazkizaleri zuzentzen zaio, bere lanaren emaitzak hobetzeko teknikak ikasteko gogoa duenari. Egokiena reflex kamerekin egindako argazkiak tratatzen bada ere, kamera konpaktoekin edo beste edozein kamerarekin -bridge, csc, mirrorless, etab.- egindakoak ere tratatzen ahal dira. Erabiltzen den argazkitarako ekipoa ez da inola ere oztopo izango ikastaroan parte hartzeko.\n1. Argazki-konposizioaren arauak.\n2. Kolorearen osaera argazkigintza digitalean. Kolore-mailak.\n3. Kolore motak: RGB, LAB eta CMYK. Irudi motak: JPG, RAW, TIFF, PSD\n4. Kolore histograma eta bere interpretazioa.\n5. Kurbak eta mailak.\n6. Photoshopeko tresnak; akatsak aukeratzea, ezabatzea, koloreztatzea, marraztea, zuzentzea.\n7. Photoshopen ukitze-menuak.\n8. Geruzetarako sarrera.\n9. Geruzak batzeko moduak: iluntzeko, argitzeko, kontrastatzeko, koloreztatzeko.\n10. Photoshopen filtroak. Kontzeptua eta erabilera.\n11. Argazkiak hobetzeko teknikak; kontrastea, saturazioa, gainesposizioa eta azpiesposizioa.\n12. Erretratuen tratamendua.\n13. Paisaien tratamendua.\n14. Zuri-beltzeko argazkigintza.\n15. Teknika aurreratuak: fokuratze aurreratua, aukera konplexuak, erretratu-ukitze aurreratua, efektu bereziak, zarata digitalaren tratamendua.


Dantzari helduen taldeak elkarrekin Aretxabaletan - Goiena.eus\nDantzari helduen taldeak elkarrekin Aretxabaletan\nIbarreko dantzari helduen taldeek topaketa egingo dute bihar, zapatua –bost talde izango dira–. Aretxabaletako Leizarra Dantza Taldearen ardura izan da anfitrioi lanak egitea, eta Oñatiko, Arrasateko eta Antzuolako dantza taldeak gonbidatu dituzte.\nIaz Oñatin egin zuten Bailarako Helduen Dantzari Eguna.\nOrain dela bi urtetik, Leizarra Musika eskolak du herriko dantza taldearen ardura eta hari dagokio, aurten, biharko egitaraua antolatzea. "Ohituta gaude haur dantzariak kalean ikustera, baina ez horrenbeste adin batetik gorako dantzariak elkarrekin ikustera; eta, hain justu, hori da biharko topaketaren helburua, bailaran dauden helduen taldeen lana herritarrekin partekatzea", azaldu du Mariatxen Urkiak, Leizarra musika eskolako zuzendariak.\nTalde bakoitzak bere izaera eta ezaugarriak dituen arren, bailarako taldeen arteko harremana gertukoa eta elkarlanean oinarritutakoa dela dio Urkiak: "Hiru hilean behin biltzen gara elkarrekin egiten ditugun topaketak prestatzeko. Horrez gainera, elkarrekin ikastaroak ere egiten ditugu. Esaterako, dantza talde batek dantza zehatz bat ikasi gura badu eta beste talderen batek baldin badaki, bata bestearen irakasle izaten gara askotan; eta kanpotik irakasleren bat ekarri behar badugu, guztion artean adosten dugu". Kalejira, alardea eta bazkaria\n120 dantzari inguru batuko dira; erdiguneko kaleetan zehar kalejira egingo dute, 11:30ean, eta alardea gero, 12:00etan, Herriko Plazan. "Dantza batzuk elkarrekin dantzatuko ditugu: mutilek, esaterako, Gipuzkoako Paloteatua eta Oiongo Patroia eskainiko dituzte; neskek, besteak beste, Gorulariak eta Cuatro calles. Horrez gainera, dantza mistoak ere izango dira: arin-arina eta fandangoa, Arabako poutporria eta Domingiloa. Ondoren, talde bakoitzak dantza bana eskainiko du. Durana kalean bazkalduko dugu gero, eta arratsaldean, dantza poteoa egingo dugu erdiguneko tabernetan", azaldu du Mikel Arcek, Leizarra DantzaTaldeko irakasleak.\nDatorren urtean, 25 urte\nHerriak txandakatuta antolatzen dituzte, eta hurrengoa Arrasaten egitea aurreikusten dute.\n'EKT': Ana Gandarari elkarrizketa\nAitziber Aranburuzala, EKTko aurkezlea: "Elkarrizketatuak biluztu egin dira saioan"\nUmorea eta dibertsioa ate joka seigarren Ti tau! lehiaketan\nThe Uski's taldearen kontzertuko argazkiak\n'Kulturrizketak': Igor Elortza eta Unai Iturriaga aurrez aurre\nArtxipielagoa ikuskizunerako sarrerak ditugu!\nGorka Zubizarreta: "Aurtengo Euspot lehiaketan igoera handia egon da kalitatean eta kantitatean"\nPirritx eta Porrotx pailazoen ikuskizunerako sarrerak salgai daude\nAm... ona! taldeak lortu du Bergaran jokatu den Herriarteko Bertso txapelketaren finalerako txartela Ibarreko dantzari helduen topaketa arrakastatsua izan da Aretxabaletan


1860ko uztailaren 18ko eguzki eklipsea - Wikipedia, entziklopedia askea.\n1860ko uztailaren 18ko eguzki eklipsea\n1860ko uztailaren 18ko eguzki eklipsea eklipse osoa izan zen. Eguzki eklipse bat Ilargia Lurra eta Eguzkiaren artean igarotzen denean gertatzen da, Lurrean dagoen ikusle batentzat Eguzkiaren argia osorik edo zati batean estaliz. Eguzki eklipse oso bat gertatzen da Ilargiaren itxurazko diametroa Eguzkiarena baino handiagoa denean, zuzenean eguzkiarne argi guztia blokeatuz, eta eguna iluntasunean bilakatuz. Osotasuna Lurraren gainean oso esparru estuan gertatzen da, eta eguzki eklipse partziala bere inguruan milaka kilometrotan zehar hedatzen da.\n124 (73(e)tik 46)\n1,05eko magnitudea izan zuen. Iberiar Penintsula eklipsea ikusteko leku paregabe bilakatu zen eta hainbat zientzialari Espainiarat joan ziren. Euskal Herrira ere, zenbait ailegatu ziren. Adibidez, Warren de la Rue ingeles astronomoak, Rivabellosatik gertakariaren argazkiak atera zituen. Gasteizen ere astronomo asko elkartu ziren, horregatik dago Astronomoen kalea Santa Luzia auzoan. James Melville Gillissek, berriz, Washingtondik ikusi zuen.\nEugène Trutaten argazkia, ikusleak Okzitaniako Tolosan\nIberiar Penintsulan zuen ibilbidea\nAstronomoen kaleko monolitoa, Gasteizen\nMultimedia: Solar eclipse of 1860 July 18\nAzken aldaketa 13 abendua 2019(e)an, 14:13(e)tan


Sport prototipo - Wikipedia, entziklopedia askea.\nMazda 757, GTP motako diseinua.\nAudi R10 TDI, oso ezaguna den sport prototipoa, Diesel motorreko Le Mans-eko 24 orduak irabazi zituen lehenengo autoa izateagatik\nSport prototipoa automobilismorako bereziki garatutako lasterketa-auto bat da. Gaur egun ezagunena erresistentzia prototipoak dira. 1 Formula bezalako eserleku bakarrekoak ez bezala, bi eserleku ditu, gurpil karenatuak, motorrak diseinatzeko askatasun handiagoa dute eta batzuek lau gurpiletako trakzioa dute. Sabairekin eta sabairik gabeko modeloak daude, hurrenez hurren, kupeak eta barchettak izenez ezagutzen direnak.\nGaur egun sport prototiporik ezagunenak Le Mans Prototipoa edo LMP dira eta Daytona Prototipoa edo DPI dira. Bere kontzeptu orokorra LMP eraginkorragoak eta azkarragoak dira baina askoz ere garestiagoak eta konplexuagoak dira DPIekin alderatuta, aurrekontu handirik ez duten talde pribatuetara edo eraikitzaileetara zuzenduta daudenak\nNazioarteko Automobilismo Federazioa eta Automobile Club de l’Ouest dira spor prototipoaren araudirik ezagunenak garatu dituzten erekundeak, esaterako C taldea eta 6 taldea. Iraupen-lasterketetan lehiatzen diren sport prototipoek sarritan egiten dute Grand turismoekin batera, besteak beste, Le Manseko 24 orduak, Le Mans serie amerikarra, Daytonako 24 orduak, eta Sebringeko 12 orduak. Sport prototipoentzako txapelketa espezifikoak ere badaude, iraupen desberdineko lasterketekin.


Musika eta elkartasuna eskutik - Bergara - Goiena.eus\nImanol Gallego 2017-10-29 09:35\nZapatukoa ez zen kontzertu arrunta, emozioa nabari zen. Guztia kontrolpean izan arren, emanaldia hasteko minutu gutxi falta zirenean, musikarien aurpegian ardura eta zirrara ikus zitezkeen. Alfredo Gonzalez Chirlaquek batuta eskuan zuen, baina zuzendariak argi zuen, atzoko emanaldian, Bergarako Orkestra Sinfonikoa Europara ihes egindako milaka eta milaka errefuxiatuek zuzenduko zutela.\nIndarkeriatik, gatazka armatuetatik edo giza eskubideen bestelako bortxaketa larrietatik ihesi beren herrialdetik joan behar izan duten pertsona errefuxiatuen aldeko kontzertua izan zen atzokoa. Emanaldia berezia zen, eta jendeak ere horrela erantzun zuen, Fraiskozuri plazan jende ugari batu zen-eta. Guztiek asmo bera zuten: Bergarako Pilotalekua betetzea, Siriako errefuxiatuei pasabide seguru baten beharra aldarrikatzeko.\nErrefuxiatuen egoera ezaguna zaigu. 2011ko martxoan hasi zen Siriako gatazka, Bashar al-Ásaden gobernuaren kontra matxinatu zirenean. Gerrak zazpi urte eta erdi iraun du dagoeneko, eta borrokek eragindako iheslarien egoera kritikoa da. Kontzertu hau, baina, gerraren krudeltasuna salatzeko baino gehiago, Europara iritsi eta egoera negargarrian dauden milaka pertsonei laguntzeko egin dute.\nJendeak ederto erantzun zuen, eta bergararrak ikusle soil izatetik konponbidearen parte izan nahi dutela erakutsi zuten bart. Kontzertuko sarreretatik lortutako dirua, errefuxiatuak eta musika batzen dituen El sistema Greece erakundeak jasoko du.\nKontzertua hasi aurretik, SOS Arrazakeria GKEren lehendakari Agustin Uzurrunzagak esker oneko hitz batzuk izan zituen eta El sistema Greece zertan dantza azaltzen duen bideo motz bat ere proiektatu zuten. Kontzertuaren xedea ezagututa, emanaldiaren txanda iritsi zen.\nMusikak ez dauka mugarik\nMugak politikakoak, linguistikoak edo geografikoak izan daitezke, baina musikak guztiak gainditu ditzake. Lengoaia unibertsal honen sekretuak ondo baino hobeto ezagutzen dituen Gonzalez Chirlaquek programa entretenigarri bat aukera zuen. Musikariek konpositore klasikoak abesti ezagunagoekin tartekatu zituzten. Dudarik gabe, kontzertuko une berezienak jatorri siriarra duen Suad Bushnaq kanadar konpositorearen Ghadam pieza eta Gonzalez Chirlaquek konposatutako Hizkutza erreinu izan ziren.\nMusikak jendearen txaloak izan zituen bidelagun, errefuxiatuendako pasabide seguru baten lehen metroak eraikitzeko.\nKontzertuak, baina, bidaiari izaera zuen, eta musikaz gain, bidaia horretan murgiltzen lagundu zuten bi narratzaileak Ugaitz Alegria eta Maitena Salinas izan ziren. Doinu eta hitzei indar gehiago emateko, Javi Julioren argazki batzuk ere proiektatu ziren.\nEmanaldian zehar, Bergarako Orkestra Sinfonikoa ez zen bakarrik egon, musikari ahotsa jartzen: Maria Izaga, Ion Agiriano, Asier Elortza, Aitor Garitano eta Miren Elortza izan baitziren. Horiez gain, Bergarako Musika Eskolako abesbatzako kide gazteek ere abestu zuten.\nKontzertua borobiltzeko, Manex Alberdik iazko Kilometroetarako Gonzalez Chirlaquek konposatutako Hizkuntza erreinu abestia dantzatu zuen. Kasu honetan, baina, piezak mezu berezia izan zuen, abestiaren letraren egile den Maddi Iñarrak errefuxiatuak gogora ekartzeko letra moldatu zuen-eta, abestiaren bigarren zatian, zortzikoan. Dudarik gabe gaueko une txalotuena izan zen hau.\nUdal Pilotalekua testigu izan zen emanaldiari amaiera bikaina emateko, Ghadam eta Hizkutza erreinu piezaren zortzikoa errepikatu zituzten. Eta bergarar guztien izenean, Elena Lete alkateak, zeharo hunkituta zegoen konpositore kanadarrari koadro bat oparitu zion Bergarako herriaren iroigarri gisa.\nAuzolanean sortutako emanaldia\nAtzokoa Bergarako Orkestra Sinfonikoak eta Gipuzkoako SOS Arrazakeriak antolatu eta Bergarako Udalaren eta Kutxa Fundazioaren babesa izan duen emanaldia izan zen. Erakundeez gain, bergarar boluntario ugarik ere parte hartu zuten antolakuntza lanetan.\nSiriako errefuxiatuen aldeko kontzertu solidarioa\nMusikaz baliatuz, errefuxiatuendako pasabide seguru bat eskatu zuen atzo Bergarako Orkestra Sinfonikoak. Emanaldiak babes handia izan zuen, eta her...\nEneko Azkarate 2017 urr 27 Bergara\nSuad Bushnaq jatorri siriarreko musika konpositore kanadarraren lan batek -Ghadam- emango dio sarrera zapatuko kontzertuari. Bushnaq Bergaran da eg...


Mailegu bortxatua –\n1795ko abenduaren 10an, direktorioak aberatsei buruzko 600 milioiko mailegu bortxatu bat agindu zuen. Teorian, ordain zezaketen dirutan, garitan, edo beren balioaren ehunenean estimatutako assignatetan.\nArg: Manuel M.V. (flickr)\nErabaki horrek hunkitu zituzten :\nPierre de Haitze 1200 libera\nVan oosteron 1100 libera\nBilafrangako Larralde gazteluaren jabea\nDominique Sorhaitz 800 libera\nBernard Duhalde 800 libera\nSimon Sorhaitz 800 libera\nPierre Hiriart 800 libera\nInposaketa horren herena segituan eman behar zen eta ondarra hilabetearen bukaeran.\nDepartamenduko erabakiaren harrera berrestean, Garatek bere beldurra adierazten zuen, baizik eta mailegura behartuek ezingo zutela galdegina zitzaiena bete :\n« ikusita, justu aurreko denboretan denak batera nozituriko kalamitate hanitzen gatik zer miseria gorrian zeuden bizi ziren kantonamenduko herritar guziak »\nZorigaitzez Garatentzat, Paueko Administrazioak nahiago izan zituen Laroche generalaren erreklamazioak entzun. Izan ere, honek anitz aldiz saminki deitoratu zuen Gipuzkoan bere soldadoeknegu gogor bat nozitzen zutela gabezia handienean. Paueko Administrazioak agindu zuen Kantonamenduko zapatain bakoitzak hamar egunetik horni ditzan 2 zapeta pare «zerbitzu militarrerako on». Galdera horren aintzinean, 1795ko urtarrilaren 31an Udal Kontseiluak hauteman arazi zuen :\n«gure kantonamenduan jende gehiago ibiltzen zirela eskalapoinekin edo oinutsik zapetekin baino, gure zapaegileek larru oso guti izanki, ezin dute zapetarik egin nun ez baitzaien larrua aurretik emaiten»\n1796ko otsailaren 10an, Uztaritzeko etxe nausi guziak Kapito Harrin bilduak izan ziren. Lur kontribuzioabetetzeko moduak euskaraz esplikatuak izan zitzaizkien. Izan ere, azkenean, hainbat urteren lanaren ondotik, Kontribuzioaren Erregistroak bukatuak izan ziren. Parte !hartzaileei galdegina izan zitzaien zerga hura gogo onez ordaintzea bortxazko neurriak ekididin nahi bazituzten. Bileraren txosten txit optimistak delaratzen du :\n«…biziki kontent legea eta haren betetzeko moduaren detalle guziak ezaguturik, parte hartzaileek Botere Exekutiboaren Komisioaren hitzaldiaren sendimenduekin eta ikuspuntuarekin iduriz erabat ados dira eta etxera itzuli dira Kontribuzioa ordaintzeko borondate amultsua erakusten zutela »\nOsasun problema (72.orrialdean)\nIraultzaren ekaitzak ez zituen bakarrik Uztaritzetik haizatu orai lanikgabeko Justiziako ofiziariak bainan haizatu zituen ere eskola emailea eta medikuak. 1795ko urrian Hiribehere Machalaeneko Jean Sescosse Osasuneko ofiziaria Baionako presondegian hil zen 10 hilabeteko atxiloketaren ondotik. Etchepareko Laurent Dibasson apotikarioa bakarrik egon zen. Jendeak asko estimatzen zuen, sinesten badugu 1794ko urtarrilean, Udaletxeko ofiziariek Departamenduko Direktoriari idatzi zioten ondoko gutun hau :\n«…badugu gure artean gizon bat sakratua gizarte santuarentzat, Laurent Dibasson herritar apotikarioa da. Eritasun epidemiak kendu dizkigu gure medikuak eta kirurgilariak. Mementu honetan, Uztaritzeko eta inguruetako Udalerri haundiek ez dute ez mediku zerbitzurik ez eta kirurgilari zerbitzurik. Dibasson herritarrak du bakarrik ausentzia horiei aurre egiten bere ofizioaren eskarmentu luzeari eta argituari esker. Ez ditu erremedioak bakarrik preparatzen, aplikatzen ditu ere. Gainera, Ospitale zibil eta militarre bere apotikario ofizinaren beharretan daude, dela erremedio asko falta zaizkielako, dela ez dakitelako preparatzen. Hots, ikuspuntu guzietatik, Laurent Dibasson beharrezkoa da hemen. Hain segur, merezituriko bere onestasun famaren gatik, eta, Udalerri honen behar publikoetaz jakinean ez zegoen norbaitek proopsatua eta ekarria izan da epaimahaikiden zerrendan Departamenduko delituen Auzitegiarentzat. Alta zorteak hara igor baleza, hemen Dibasson gabe egon beharko ginateke 3 hilabetez……»\nHorregatik Udalerriak galdatzen zuen «arrisku etsigarri» hori baztertua izan dadien.\nMD : Baionakon udaletxeko biblioteka. Laroche generalaren korrepondentzi idatzia.MSS 89.\nBC «contribution fonciere» testuan\n BC «roles» deitutako Erregistro horretan Herritar bakoitzak zenbait ordaindu behar zuen zehaztua zen\n:  MD 1797ko ekainaren 17an, Bernard Duhaldek berresten zuen bere notario ofizina lo zegoela azken 3 urteetan . Kantonamenduko beste notarioak bezala, idaztaula besopean eta paper zigilatua sakelan merkatuz merkatu kurri ibiltzera bortxatua zela, kontseilu juridiko bat emaiteko prest eta akta bat edo berdin testamentu bat idazteko.\nMD :  Pyrenees Atlantiques Departamenduko artxiboak 7 I. I\nFrantziar Iraultza, historia, iraultza frantsesa, Mailegu bortxatua, michel duhart, Uztaritze iraultza garaian\nZer duzu buruan “[Uztaritze Iraultza Garaian XXII] Mailegu bortxatua. 1795ko abendua”-ri buruz\nBenat Castorene 2020-08-17 12:10\nPasarte interegarri honetan agertzen da alde batetik mailegu bortxatua iduriz nobleek eta aberatsek “gogo onez” egin behar zutena eta bestetik Lur Kontribuzioa etxeko jaun guziak jotzen zituena.\nLapurdi probintziako aktibitate ekonomikoaren suntsiketaz gain estatu iraultzalariak antolatu zuen egiazko finantza “rakett” a MDk dioen bezala.\nHor ikusten da ere Herriko Etxe kolaboratzailearen posizio klasikoa eta desorosoa zapaltzaileen eta populuaren artean.\nBatetik boterea lagundu behar du inposaketak euskaraz esplikatuz herritarrei (mehatuxuak barne) eta bestetik botereari gezur erridikuluenak esan behar dizkio bere laguntzaren emaitzaren garrantziaren baloratzeko:\n“…eta etxera itzuli dira Kontribuzioa ordaintzeko borondate amultsua erakusten zutela »


Lagundutako lehen orkakumea - ZientziaEus\nLagundutako lehen orkakumea\n2001/04/09 Elhuyar Zientzia\nLagundutako ernalketa arrunt bilakatu da gizakien artean, baita animalia askoren artean ere. Itsas ugaztunetan ez hainbeste.\nKaliforniako Sea World parkeko albaitariak pozik daude, laster ernalketa artifizial bidez sortutako lehen orkakumea izan baitezakete begien aurrean. Sea World parkeetan 12 urte daramatzate lagundutako ernalketa orkekin saiatzen, baina orain arteko saio guztiek porrot egin dute. Kaliforniako parkeko Kataska orka, ordea, Orlandoko parkeko Tilikum orkaren haziarekin intseminatu zuten eta arrakasta izan du lehen aldiz. Kataska umealdiaren 14 hilabetean dago jada eta orka txikia abuztuan jaioko dela espero dute ikertzaileek.\nOrka ez dago desagertzeko arriskuan eta, alde horretatik behintzat, ez dago ernalketa artifiziala egiteko premia bizirik. Parkeetan bestelakoa da arazoa. Orkak hain handiak izaki eta parkeak ez hainbeste, parke batean ezin da orka ugari eduki eta ugalketa uste baino konplexuagoa da. Hori dela eta, parkeetako orken dibertsitate genetikoa txikia da. Intseminazio artifizialak arrakasta izanez gero, dibertsitate genetikoa handitzeko aukera egongo litzateke orkak hara-hona ibili gabe.\nArrakasta-itxurarekin plazaratu dute ikerketa, baina zer pentsatu asko ematen du berriak, arazo baten konponbide gisa saldu baitute, baina arazoa eurek sortua dela aipatu gabe. Testuingurua ahaztu eta ikerketaren alderdi positiboak soilik kontuan hartzea zilegi al da?\nArkauten harriturik daude\nOrken lengoaia desberdinak\nOrkek ezin entzun elkarri


Norberarentzat onuragarri dena topatzeko moduak - Ekion\nZer da zuretzat onuragarria? Eta zure proiektuarentzat? Pentsatu al duzu honetan noizbait?\nEkintzailetzara saltoa ematea pentsatzen dugunean, estresari, zalantzei, guretzat denbora gutxi izateari ongi etorria ematen diegu, hasiera batean behintzat. Baina, guretzat onuragarria zer den ez dugu ahaztu behar, proiektuak aurrera egingo badu, gu ere ondo egon behar garelako.\nNoizbait pentsatu duzue zer den zuentzat onuragarria? Gaizki edo estresatuta gaudenean, ohikoa izaten da gustuko ditugun gauzak alde batera uztea. Baina, hain justu, gauza horiek izaten dira guri on egiten digutenak eta gaizki gaudenean, are gehiago. Baina, gaizki gaudenean ez dugu ezertarako gogorik, ezta? Eta are gutxiago zer gustatzen zaigun pentsatzen jartzeko. Beraz, aurrez on egiten diguten gauza edo momentuak sentitu eta horietan pentsatzeak, gaizki edo estresatuta gaudenerako lagungarria izango da.\nZer da zuentzat onuragarria?\nOrain, adibidez, ondo zaudetela, ezta? 😉 Pentsa ezazue… Zerk eragiten dizue lasaitzea, zuen buruekin ondo sentitzea…? Itsasertzetik edota menditik paseo batek nola sentiarazten zaituzte? Ibai ondotik paseo labur batek? Kirola egiteak? Aipatutako hauek egin ahal izateko, ez da dirurik behar eta denbora ere guk zehaztu dezakegu. Beraz, oso estresatuta egonda ere, jantzi eta etxetik ateratzea airea hartzeko guk nahi dugun denbora tartean ez da horren zaila, ezta? Nahiz eta pereza eman, gogorik ez izan, ikusiko duzue nola etxera bueltan hobeto egongo zareten. Honekin ez dugu esan nahi, geure buruak behartu behar ditugunik egunero. Baina, gure ezinegon sentsazioa luzatzen dela sentitzen badugu eta ez dugula hobera egiten, gorputza pixka bat mugitzea lagungarri izango zaigu.\nEdota, irakurtzeak deskonektatzen laguntzen dizue? Marrazteak? Pelikularen bat ikusteak? Lehen aipatu bezala, ondo gaudenean kontzienteago gara zer den guretzat onuragarria eta zer ez. Aprobetxatu momentu horiek eta okerrago zaudetenean, aplikatu ikasitakoa eta onuragarria egiten zaizuen horretatik maizago egin.\nZuek, zer egiten duzue hobeto sentitzeko? Zerk laguntzen dizue? Zer da zuentzat onuragarria, eta ondorioz, zuen proiektuentzat?\nEkion 2021-06-22 2021-05-05 Bidean\n← Kaxagunea: sormena eta mugimendua\nKorapilatzen podcasteko 7. saioa: sare sozialak nola erabili? →


Noiz: 2022/01/18 20:00\nNon: Bilbo, Campos Eliseos Antzokia\nNoiz: 2022/01/20 18:30\nNon: Lakuntza, plaza\nUrtarrilaren 20an, San Saastianak ospatzen dituzte Lakuntzan eta data horrekin ospatzen da alkate-dantza.\nGoi Dance Project: Krop Covers Compilation\nNoiz: 2022/01/20 19:00\nNon: Bilbo, Begoñako Udaltegia\nKoreako pop kulturako zenbait kantaren bilduma, Goi dantza-taldeko dantzariek antzeztuta.\nGoi Dance Project dantza-talde bat da, Koreako pop-a lantzen duena, eta Kpop izenarekin ezagunagoa dena. Dantza ez ezik, covers-ak edo bertsioak ere egiten dituzte.\nDantzariak: Nayeli Martinez, Adriana Fuentes, Oskar Graña, Carlos Vasquez, Cristina Ayala, Eneko Fullaondo Xiya Chen, Fátima Blanco, Victoria Ladron de Guevara, Aintzane Amo, Andoitz Larizgoitia, Izaro Burguera, Qi Lin, Paul Miranda\nJantziak: Victoria Ladrón de Guevara, Alba Ventura\nDiseinu grafikoa: Paul Miranda\nArgazkigintza: Paul Miranda, Alba Ventura\nAntonio Gades: Fuego\nNoiz: 2022/01/21 20:00\nNon: Iruñea, Baluarte\nAntonio Gades-Carlos Saura flamenkoa zabaltzen aritu zen tandem mitikoaren azken kolaborazioa izan zen Fuego, eta Carmen lanarekin jarraitu zuen eredu berberari jarraitu zion: lehenbizi filma eta gero balleta. Manuel de Fallaren Amor Brujo-ren bertsio eszeniko honen eragingarri handia agertoki gaineko musikariak eta zuloan Nafarroako Orkestra Sinfonikoa aritzea izango da, José Mª Morenoren zuzendaritzapean, zeintzuek egilearen partitura ezagunenetako bat interpretatuko duten zuzenean. 1989an estreinatua Parisen, lanak ikus-entzuleak erakarri zituen nazioarteko bira bizi batean, eta ez zen aurkeztu Espainian 2014a arte, Gadesen heriotzaren hamargarren urteurrenarekin batera.\nAntonio Gadesen Konpainia\nJosé Mª Moreno, zuzendaria\nKoreografia eta eszenografia: Antonio Gades eta Carlos Saura\nDecoratua eta Jantziak: Gerardo Vera\nArgiztapena: Antonio Gades, Carlos Saura, Dominique You\nAmor Brujo-ren musika: Manuel de Falla\nKonposizioak eta Moldaketak. Abesti herrikoiak: Antonio Gades, Antonio Solera eta Ricardo Freire\nNoiz: 2022/01/22 09:00\nUrtarrilaren 16an, igandea, abiatuko dituzte Atharratze-Alozeko maskaradak. Ondo bidean, urtarrilaren 16an Atharratzen hasi eta apirilaren 17an Gamere Zihigan bukatuko dira 2022ko maskaradak. Kasik lau hilabetean zehar Zuberoako hamabi herri bisitatuko dituzte Atharratze eta Alozeko gazteek.\nOtsailak 6, igandea: Barkoxe\nOtsailak 13, igandea: Altzürükü\nKresala: Amoria & Dolore\nNoiz: 2022/01/22 19:00\nNon: Azkoitia, Baztartxo\nAmoria & Dolore dantza ikuskizuna, euskal nabigazioaren urrezko aroan du sorkuntza abiapuntua. Elkanoren lehen mundubira gogora ekarriz, aintzinako musikan du inspirazio iturri nagusia, dantzaren herri adierazpenak beti izan baitu gaurkotasuna, kulturaren erreferente artistiko-historiko bezala. Obrak, Elkanoren zirkunnabigazioaren urrezko aroan zehar bidaiatzen du, ikerkuntza eta berrinterpretazioa lagun, ondare artistiko eta koreografiko berria sortuz. Nabigazioak utzi duen arrastoa agerikoa da, euskaldunok itsasoan barnako ibilietan munduaren kontzepzio modernoan izan duten lehen mailako eragin historikoan.\nEuskal Herriaren kokapena, nahitaezko igarobidea edo sartu-irten atea izan zen. Horrek kultura desberdinak erakarri zituen, denen arteko bizikidetza ahalbidetuz antzinako garaietatik. Honek zera adierazten digu: gure arbasoek munduko bazter guztietako biztanleekin harremana izan zutela, gizaki guztien bizimoduaren\nbilakaeran zer esan handia izan zutela, eta gure herria hein handi batean, itsasoari esker sortu eta mendeetan zehar mantedu dela, ekarpena pentsaeraren arlora ere iritsi zelarik ; barruan errotuta zuten XVI. mendeko euskaldunengan hain ohikoa zen zabalkuntza grina.\nObra: AMORIA & DOLORE Elkano, lehen mundubira\nZer: Euskal itsasketaren urrezko aroko dantzen ikuskizuna\nMusika: Enrike Solinís\nAntzezleak: Kresala dantza konpainiaren 30 dantzari\nEstreinaldia: Azaroak 12 osteguna 20:00\nAretoa: Victoria Eugenia Antzokia Donostia\nIraupena: 60 ́minutu\nBabesa: Mundubira 500 Elkano Fundazioa\nNoiz: 2022/01/23 09:45\nNon: Hendaia, Errepublika plaza\nUrtero bezela, Mutxiko Elkarteak Bixintxo mezan parte hartuko du Ezpata Dantza eskeiniz. Aurten, taldeko dantzari gehienek hartuko dugu parte eta dantza osotasunean eskeiniko dugu. Emanaldia 9:45etan hasiko da Errepublika plazan.\nNoiz: 2022/01/23 19:00\nNerea Martinez: Abrazo\nNon: Getxo, Muxikebarri\nEmakume bikote bat, bi gorputz, bi eskultura, bidaian zehar soinu-paisaia batean biltzen dituena, eta bidaiak berak hainbat zirrara gogora ekartzen dizkigula, bizitzan zehar jasotzen ditugun ezin konta ahala besarkaden zirrarak.\nZizelkatzearen ideia, eraldatzea eta igarotzean uzten duten aztarna direla-eta, “Abrazo” (Besarkada) espazio intimo eta zirrarazko bat da, benetan lan fina.\nDantzaria eta interpretea. Sustraietan aztertzeko grinarekin, “Biraka” (2017) bakarkakoa sortu zuen. Eszena-elementuak eta gorputzaren zehaztasuna eta xehetasunerako joera ditu ezaugarri bere lanak.\nMatxalen Bilbao eta Markeline konpainietan ere ibili zen lanean, eta Emakumezko Interpreterik Onenaren Saria jaso zuen Markeline konpainiaren "Euria" lanean egindako lanagatik, Bucaresteko FITC jaialdian (2018).\nJatorrizko ideia eta zuzendaritza: Nerea Martínez\nSorkuntza eta interpretazioa: Natalia García, Nerea Martínez\nZuzendaritza artistikoa: Matxalen Bilbao\nKoreografia: Matxalen Bilbao, Nerea Martínez, Natalia Garcia\nTxelo-jolea: Amaia Jaio\nSoinu-espazioa: Mikel R. Nieto\nEszenografia: Iñaki Etxeandia\nJantzien diseinua: Monica Lavandera\nArgien diseinua: Francisco Trujillo\nTestuak: Alfredo García\nOff ahotsa eta euskarazko bertsioa: Oihane Enbeitia\nArgazkiak eta bideoa: Jesús Robisco\nDiseinu grafikoa: Peru Isasi\nLaguntza eta aholkularitza: Markeliñe\nNoiz: 2022/01/27 16:00\nBi emanaldi izango dira: 16:00etan eta 20:00etan.\nHurrengo 1 elementuak » 1 2


ikasbil.eus: Aldizkari Digitala: “LANTEGI". Jose Ramon Andaren eskulturak Kubo-Kutxan\n"LANTEGI". Jose Ramon Andaren eskulturak Kubo-Kutxan\n"Jose Ramon Anda, Oteizaren antzera, proiektu razionalista batetik abiatuz, eskulturaren ezaugarri espazialetara bideratzen da"\nJose Ramon Anda 1949. urtean jaio zen Nafarroako Bakaiku herrian. Gaztetxo zelarik, bere aitaren aroztegian azaldu zuen eskulanetarako zaletasuna. Hogei urterekin, Madrilgo San Fernando Arte Ederren Akademiara sartu zen eskultura ikastera. Hogeita bost urte betetzean, beka bati esker, Erromara joan zen bere prestakuntza artistikoa osatzera. 1975ean, Donostian, Bilbon, Madrilen, Bartzelonan ... hasi zen taldeko eta banakako erakusketak egiten.\nKutxako erakusketa hau, lau aretotan dago banatua, Bakaikuako bere tailerraren antzera.\nKubo-kutxara sartu eta eskuineko gelan, azken urteetako bere lan nagusiak eta diseinuak ikus ditzakegu: Ondarretako lorategiaren erdian kokatutako "Hiru zutabe Donostiarentzat", "Pilotara zuzen", pilotaren larruari egindako omenaldia, "Kuboaren deskonposizioa", Mesopotamiako "Zigurat-a eta Obeliskoak" ... Jose Ramonek erabiltzen dituen egitura gehienak geometrikoak dira: kuboa, piramidea, karratua, triangelua, zirkunferentzia ... Elementu geometriko hauen artean nagusiena kuboarena da. "Oteizarekin elkarrizketa" (1979) artelanean, Jorgeri gorazarrea egiteko, sinbolo gisa, modulu ezberdinetan zatitutako Kuboaren formaz baliatuko da.\nGune nagusian, hau da, 2. eta 3. Aretoetan, tamaina handiko artelanak ikus ditzakegu. Hormetako muralak planoak dira eta behe-erliebez landuak. Kantoietakoak eta leiho tankerakoak zintzilik kokatuak. "Ni eta nire itzala" obrak horma izkina eta zoruaren arteko elkarrizketa eragiten du, hutsunea mugatuz. Ezpela, hagina eta platano egurraz baliatu da eskultura hauek gauzatzeko. Sail honetako obrarik bikainenen artean "Hodei arteko eguzkia" eta "Hodei arteko ilargia" aipa ditzakegu. Platano egurrezko erretaula bat da. Kutsu astrologiko handia duen lana. Zoruan, berriz, barrutik hustutako enborrak, forma biribilduak, haritzezko pieza bat tente, txirbilez inguraturik, gorantz begira.\nLaugarren aretoan, XX. mendearen bukaeran tailatutako altzari-eskulturak eta erretratuak daude ikusgai: "Romeo eta Julieta", "Erretilua", "Aitaren eta Amaren aulkiak", "Kirolari zaharra", "Nabarzabal mahaia" eta Lazkao Txiki, Unamuno, Picasso eta Karmenen irudiak.\nRomeo eta Julieta (1987-90)\nErakusketa honek amets gune bat izan nahi du, Urbasako basoaren oinean jaiotako artista batek, intxaurrondoak, gaztainondoak, pagoak, haginak, ezpelak, ezkiak, haritzak, akaziak, astigarrak, lizarrak, jaiotetxearen atarian baititu.\nJavier Balda da erakusketako komisarioa.\nJose Ramon Andaren erakusketa hau abuztuaren 25era arte egongo da ikusgai Donostiako Kubo-Kutxaren aretoan.\nErakusketaren gaineko informazio gehiago, helbide honetan.\nArtistaren webgunea, hemen.


Grabaketa data: 1981-12-01\nHiztuna: Gregorio Andonegui (Ilarregi).Eugenio Ulayar (Lakuntza).\nGai nagusia: Herri sendagintza. Huitziko Joxe (petrikilo). Ilarregiko hezur konpontzailea. Lakuntzako emagina. Sebastian Flores.\nGaiak: arrautza- huts usaidun ur , berbena , denetarik , etxea: izenak , gaixotasuna: kalitxak , herri sendagintza , kontakizuna , sendabelarrak: mihura , sendabelarrak: pasmobelarra , zuhaitza: karraskila\nIparraldeko Goi Nafarrera Arakil\nIparraldeko Goi Nafarrera Hego-sartaldea\n00:33:07 Bere osabari odoluzkiak nola sendatu zizkioten. Zurezko aulki bati zuloa egin eta azpian belar batzuk erretzeko esan zioten. Eta sendatu egin zen. Beste behin gizon berari Gerran eskumuturra mugitu ezinik gelditu zen. Joserengana joan eta sendatu egin zuen.\n00:31:50 Cesarrrek, hemeretzi urtetako mutil batek aldarte txar bat izan zuen goizeko ordu bat t´erdietan. Iruñera eraman zuten baina ez zioten ezer ere ikusi. Bueltatzerakoan galderak egiten dizkiote lozorroa izan zitekeelakoan. Ez da konturatu ezertaz. Iruñeko medikua ailegatu zenean esnatu zen, ordura artekoaz ez da oroitzen. Ez dirudi lozorroa denik. Bere anaia txikiak ikusi zuen lehenengo. Bitsa botatzen zuen ahotik, besoak bortizki mugitzen zituen eta ahotik itotzen arituko balitz bezalako zaratak ateratzen zituen. Beraiek, medikua eta apeza, ailegatzerakoan konorterik gabe bezala zegoen. Medikuak eskua hartu zionean pultsua hartzeko ireki zituen lehenengo aldiz begiak.\n00:28:28 Altsasun larruko mina sendatzeko badago iturri bat, arrautza usteleko ura ematen duena. Bainuak ere bazeuden, baina itxi egin zituzten. Karraskila tripako minentzat da.\n00:25:45 Tentsioa jaisteko mihura ona da.\n00:24:20 Denek ezagutzen duten zenbait jenderi buruz ari dira. Etxeen izenak aldatzeko ohitura berria. Adina eta osasuna.\n00:19:30 Joantxorena da etxearen izena. Eztarriko mina kentzeko pasmobelarrak hartzen ditu. Abuztutik udazkenera ateratzen da. Infekzioak kentzeko ere balio du. Kamamila bezala egiten da eta kolore berdina ateratzen du. Batzuek goizez eta beste batzuek gauean hartzen dute. Berbena udaberrian eta udazkenean ateratzen da. Enplastoa egiteko, dena txikitu, irakiten jarri, hiru baratxuri olioan bota doratu arte. Arrautzaren zuringoa irabiatu eta olio, baratxuriak kenduta, eta berbenarekin nahastu. Trapu batean jarri, eta ona da eztarri mina eta sinusitisarentzat. Giltzurrunetarako belarrak. Misiolari batek Indiatik ekarri omen zuen eta Arbizun bakarrik omen dago. "Hierba de oro" deitzen diote. Gustu ona omen dauka.\n00:10:00 Purik artrosia zeukan eta beste batek esanda Logroñora joan zen Aita Marcelino ikustera komentu batera. Ezin zituen besoak ere jaso. Berarengana sartu zen eta gizonak eskuak gorputzetik pasatzen zizkion ukitu gabe, gora eta behera. Sentitu zuen bakarra eskuak sabeletik pasatzean sabela gora eta behera egiten ziola. Orduz geroztik ez du inoiz minik gehiago izan.\n00:02:22 Olaztiko porlan lantegian lan egiten zuen gizon batek kalitxak kentzen zituen. Berarekin lan egiten zuen Jose Aldazen alargunak, Kaminok, kontatzen du zer egiten zuen: norbaitek nahi bazuen, Josek esaten zion gizon hari haren izenean zenbat kalitxa zeuzkan. Gizona basora joaten zen pertsona bera ikusi ere egin gabe, gorputzeko denak kentzea lortzen zuen.


Mikel Orbañanos GO fit Hondarribiaren agindtaritzan da beste urte batez, lehiakor izaten jarraitzeko esperoan\nAzken urteetan erregulartasuna erakutsi duen talderik badago, hori da GO fit Hondarribiaren 'Ama Guadalupekoa'. Berdeek 9 urte daramatzate denboraldi amaieran ohorezko txandako postuetatik atera gabe. Mikel Orbañanosen mutilek urtez urte erakusten dute talde lehiakorra direla eta Eusko Label Ligan gerra handia emateko prest daudela.\nIazko udako txapeldunordeari dagokionez, "Taldearen bizkarrezurra ez da asko aldatzen". Orbañanosen ustez, "Iritsi berrien gogoa" eta "etxekoen erregulartasuna" lagungarriak izan daitezke aurten ere lehiakorrak izateko.\nAurkariei dagokienez, gipuzkoarrak Orio Arraun Elkartea eta Santurtzi Transportes eta Gruas Aguado izango ditu aurkari, baina ez ditu Zierbena Bahias de Bizkaia eta Bermeo Urdaibai Avia alde batera utziko.


20 urteotan Gipuzkoako EArekin bat egin dutenak omendu zituzten - Oñati - Goiena.eus\n20 urteotan Gipuzkoako EArekin bat egin dutenak omendu zituzten\nA.G. 2006-06-12 10:45\nHirurehun bat kide batu ziren zapatu goizean Arantzazuko Gandiaga Topagunean, EA alderdiak egindako topaketa berezian. Adin guztietako jendea gerturatu zen ospakizunera.\nEAko Gipuzkoako lagunak 11:30ak aldera batu ziren Arantzazun ospakizuna hasteko prest. Joxe Mari Gabiriak jardun zuen aurkezle lanetan eta berak esan bezala, omenaldi xumea egin nahi izan zieten alderdiarekin lanean jardun duten guztiei (zinegotzi, afiliatu, laguntzaile...) ekitaldi horrekin.\nHasteko, Edurne Albisu zegamarrak orain 20 urteko, alderdia sortu zeneko, aldarrikapenak irakurri zituen. Segidan, Antton Irizar Idiazabalgo alkatea deitu zuen oholtzara Gabiriak. Alkate beteranoak (1987a ezkero) umorez erantzun zien aurkezleak egindako galderei. Ondoren, Elena Legarra Orioko zinegotziak egin zuen berba. Eta ekitaldiari haize berriak emanik, bi aktorek umore saioa egin zuten. Bikoteak barre ugari eragin zituen. Horren ostean, besteak beste, Mikel Areitzaga Gipuzkoako alkate gazteena (Segura) eta Jokin Zubia azken afiliatua (Usurbil) ere igo ziren hitz batzuk esatera.\nEsker ona eta hitzaldia\nAmaitzeko, Urretxu-Zumarragako talde batek musika gozoa egin zuen eta Iñaki Galdos Gipuzkoako EAko buruak hitzaldia egin zuen. Hark ere ez zuen umore faltarik izan bere hitzetan. Oñatiarrak esker ona adierazi zien han batutako guztiei, eta 14:00etan Sindika jatetxean egingo zuten bazkarirako gonbita egin.


HONDARRIBIKO MINTZALAGUNA IZEN EMATEA BIGARRENEZ ZABALIK\n“Mintzalaguna, hartu, eman eragin” lelopean aurkeztu zen Hondarribiko Mintzapraktika egitasmoaren 2017-2018 ikasturterako izen emate kanpaina, eta urriaren erdialdera hasi ziren mintzalagun taldeak biltzen. Momentu honetan 70 mintzalagunek dihardute egitasmoan 13 taldetan banatuta.\nAstero ordu betez taldetan euskara praktikatzeko biltzen diren mintzalagunez gain badira antolatzen diren ekintzetan soilik parte hartzen duenik ere eta denak batuta 75 bat pertsonek osatzen dute Hondarribiko Mintzalaguna.\nUrtarrilean bigarrenez zabaldu da Mintzalagunean izena emateko aukera. Dagoeneko martxan dauden taldeetan hasteko aukera izango dute izen ematen dutenek edo eta talde berriak sortuko dira ordutegi eta egun berrietan.\nMintzalaguna, euskara praktikatu nahi duen orori zuzendurik dago eta hauen bidelagun izan nahi dutenei. Azken hauei ere deialdia egin nahi diegu gainera talde berriak sortzeko bidelagunak behar ditugulako egitasmoan.\nZergatik eman izena Mintzalagunean edo gurasolagunean?\nEuskaraz lasai eta lotsarik gabe hitz egin ahal izango duzulako.\nHerria euskaldunago bihurtuko duzulako.\nBeste guraso batzuekin euskaraz aritzeko une eta guneak aurkituko dituzulako.\nBesteei euskaraz bizitzen lagunduko diezulako.\nGustatzen zaizkizun gauzak egingo dituzulako.\nZure etxeko eta familiako hizkuntza ohituretan eragingo duzulako.\nIzen emateko bideak:\n688 865 398 ·


Euskal Sarea: hemen dago hurrengo belaunaldia\nGari Araolaza 2006/03/26 23:14\n1998an hasi ginen bazterrak nahasten. Gerora Eibar.ORG , Aurki.com , Sustatu.com eta gure lantokia ere asmatu ditugu.\nOrain bigarren belaunaldia dator, guk edaten dugun iturri berdinetatik edaten dute, eta Internet ulertzeko ere antzerako modua dugu. Hor daude Teketen , Mutilmedia edo IKTeroak adibidez, baina beste batzuk ere.\nAurrekoan blogari.net izan zen, gu blogak.com prestatzen ari ginela. Oraingoan Zabaldu.com izan da. Aupa!\nSartu, bistazo bat eman eta pixka bat erabili. Datozen asteotan eta ez dakit noiz arte asko hitzegingo da horren inguruan. Bihar ea azaltzen dudan modu errazean zer den. (edo agian beraiek kontatuko dute lehenago)\nMapak Wikipedia estilora\nGari Araolaza 2006/03/23 13:34\nAurrekoan komentatu nuen zein mapa proiektutan sartuta nabilen.\nGaur idatzi potentea dakar euskal izena duen Mikel Maron Californiarrak:\nIn all but name... what about OSM for the world?\nHiru aipu datoz artikulu horretan: Ed Parson, Tim Berners-Lee eta Bill Gates-enak. Argi gelditzen da mapak egiteko Wikipedia sistemak etorkizuna duela.\nI+G eta dirulaguntzak\nGari Araolaza 2006/03/15 22:53\nLa pastilla roja software librearen inguruko blog espainiarra irakurtzen dut, eta gaurkoan asko gustatu zaidan artikulua dakar Forma de las ayudas públicas a la I+D izenburuarekin. Artikuluak sobran du Catalunyako Generalitateari buruzko aipamena, ez dakit zertara datorren, baina bestela, ados nago beraiekin.\nEz naiz ni dirulaguntzetaz kexaka hasiko, beste askok bezala guk ere erabili bait ditugu, eta orokorrean esperientzia ona daukat. Bestela posible izango ez liratekeen zenbait proiektu atera ahal izan ditugu horrela. Besterik ezean ongi etorriak beraz.\nBaina Sergio Montororen artikuluak asmatzen du administrazioaren gabezia batean: bezero ausarta izatearena. Sergioren ustetan administrazioak diru bat eman beharrean, zerbitzu eta produktu berritzaileak erosi beharko lituzke, eta bere arrazoiak ematen ditu.\nLerro honetan nik sentitu izan dudana zera da: ausardia hori politikariek (askotan gai teknikoak gertutik ezagutzen ez dituztenak) badutela eta teknikariek aldiz (gai teknikoetaz ezagupen zabalagoa) faltan.\nFuntzionario teknikariak normalean nahiago du betiko produktuak betiko hornitzaileari erostea, enpresa txiki eta berritzaile baten aldeko apostua egitea baino. Alderantziz, sarritan ikusten ditut politikariak piroteknia eta ke jokoekin txundituta, atzean benetako ideia berritzaileak dauden ala ez jakin gabe.\nHorixe eskatuko nieke nik politikariei: konfidantza gehiago ematea teknikariei, interesgarriak izan daitezken proiektuetan apostu egin dezaten, gaizki irtetzen bada inoren bronka baten beldurrik izan gabe. Izan ere, teorian behintzat, gai teknikoetan teknikariek politikariek baino gehiago asmatu beharko lukete. Ala ez?\nMutriku berriz ere\nGari Araolaza 2006/03/14 15:43\nGaurko Berriak Mutrikuko portuko obren inguruko erreportai zabala dakar. Badaezpada ere, bi PDFtan jaso ditut hemen: lehenengoa eta bigarrena\nObrak aurrera doaz, eta zaila izango da gauza gelditzea. Baina azken aldian entzuten ari naizen zerbaiti erantzun nahi nioke:\nEsaten denez, portuaren obra guztiaren lehenengo fasea bakarrik egingo omen da. Hori horrela bada, norbaitek hotzean pentsatu du eta konturatu da astakeria zela horrelako itsasontzirik gabeko (aire)portu bat egitea. Zerbait ba da.\nLehenengo fasea omen da babes dikea, olatuen arazoa konpontzeko, Berriako artikuluan gorriz azaltzen dena. Bigarren fasea da portua bera, ekarriko dituen moila, eraikin, zerbitzu eta abarrekin.\nBaina, bigarren fasea egin behar ez bada, orduan zertarako babes dike handi hori? Porturik ez badator, ez ote zen errazagoa, merkeagoa, azkarragoa eta adostuagoa Hobetu Leike-ren proiektua adibidez?\nEta ez dudana inolaz ere ulertzen: Nola egon daiteke ezker abertzaleko jendea horrelako proiektu baten alde?\nPD: Are gehiago, nola egon daiteke ezker abertzaleko jendea horrelako proiektu baten alde, eta Pasaiako portu berria, AHT eta antzerakoen aurka?\nMutriku portu berria


"Iristen ari ginenean, soro pila bat erreta ikusi ditugu" - Irutxuloko Hitza : Irutxuloko Hitza\nJulen Fernandez, Donostiako suhiltzailea\n"Iristen ari ginenean, soro pila bat erreta ikusi ditugu"\nDonostiako suhiltzaile bat Nafarroako suteetan lanean.\nDonostiako suhiltzaileen parkeko suhiltzailea da Julen Fernandez, eta, jakinarazi du une honetan Nafarroako Olleta herriaren inguruan ari direla lanean, bertan su foku bat dagoelako. Tarte bat hartu, eta elkarrizketa txiki bat eskaini dio IRUTXULOKO HITZAri.\nZein ingurutan zaudete orain? Nolakoa da egoera bertan?\nSan Martin de Unx-en geratu gara, eta bertan Euskadi osoko suhiltzaileak bildu gara: Donostiakoak, Bilbokoak, Arabakoak, Gasteizkoak eta Bizkaikoak. Hortik Olletara mugitu gaituzte. Orain bertan gaude, hemendik gertu foku bat aktibo dagoela esan digute, eta begiratzen ari dira ea nondik gelditu eta eraso egin dezakegun. Fokutik nahiko urrun gaude, baina esaten ari dira ez dutela oso argi, haizeak eragin handia baitu. Diotenez, arratsaldean haize gehiago egongo da, eta, agian, suteak ipurdia agerian dugula utzi gaitzake. Beraz, oso era prebentiboan jokatzen ari gara, eta itxaroten ari gara oraingoz, ea zerbait esaten diguten eta mugitzen hasten garen. Tentsioan gaude apur bat, ke pixka bat dago leku guztietan. Iristen ari ginenean, soro pila bat erreta ikusi ditugu eta horrek, azkenean, behe-laino moduko bat sortzen du.\nZenbat suhiltzaile zaudete une honetan?\nDonostiako parketik bost etorri gara, eta beste parkeetako suhiltzaileak ere ari dira lanean. Bonbak ekarri ditugu, basoko sute batentzat horiek baloratzen direlako gehienbat. Tankeak dituzten ibilgailuak behar dira, ez hainbeste, ordea, eskalak dituztenak. Bonbak eta 4×4 ibilgailuak erabiltzen ari gara.\nGauean beste txanda bat egin beharko dela aurreikusten duzue?\nHerenegun egun osoan aritu ziren lanean, eta atzo Donostiatik bost pertsona bidali zituzten. Herenegun lanean aritu zirenak Donostiako parkeko suhiltzaile batzuk ziren, baina beraiek nafarrak dira izatez. Hemen zeuden dagoeneko, eta lanean hasi ziren, baina estraofizialki. Atzo beste batzuk aktibatu zituzten 18:00etan etortzeko, eta gaua bertan pasatzeko. Hemen egon dira gau osoa, eta guk erreleboa egin diegu. Parkean 06:30ean geratu gara, eta hona 08:00ak aldera iritsi gara. Besteak Donostiara itzuli dira deskantsatzera, gau osoa lanean igaro ostean. Gu 21:00ak edo 22:00ak arte geratuko garela uste dugu, baina ez da ziurra, egoeraren arabera aldatu egin daitekeelako.\nNolako lana da zuentzat? Aspaldi ikusi duzuen kasu larrienetariko bat da?\nBatez ere, ezohiko zerbait da. Basoko suteak gertatzen dira, baina hainbeste zerbitzu aktibatzeko laguntza eskatzea nahiko ezohikoa izaten da. Eta lan motari dagokionez, denbora luzez itxaroten egotea tokatzen zaigu, erre usaina denbora guztian dago, eta itzaletan itxaron behar dugu, ahalik eta ondoen elikatuz eta ura sarritan edanez. Hortik aurrera, aktibatzen gaituztenean, esaten diguten ingurura joan behar dugu, eta esaten diguten lana egin. Batzuetan eraso zuzenak izaten dira, bestetan prebentzio lanak egin behar izaten ditugu, eta suebakiak ere bai.\nDonostiako parkeko suhiltzaileek hartutako irudiak ikus ditzakezue argazki bilduma honetan:\nDonostiako suhiltzaileak Nafarroan\nErlazionatutako edukiaDonostiako suhiltzaileak Nafarroako suteak itzaltzeko lanetan laguntzen ari dira


Aitor Urkiza. Norvegian dagoen galdakoztarra: «Neguan dena dago ilun; orduan, ez duzu ezer egiten» | EIBZko liburutegia\n2020/06/11 -n liburutegia-kargitaratuta\nPeru Azpillaga / 2020-06-10 / 569 hitz\nUrkiza sukaldari lanetan dabil Grand Hotel Oslon. «Etxean» gauzak ez zituenez erraz, atzerrira abiatu zen, lan egiteko asmoz.\nIkasteko nahia, mundua ikusteko grina eta lan baldintza egokiak. Hiru gauza horiek bultzatuta, atzerrira abiatu zen Aitor Urkiza (Galdakao, Bizkaia, 1993). Lagun baten gomendioak Osloko hotel famatu baten sukaldera eraman zuen. Pozik bizi da han, baina aitortu du ez dela erraza izan hango bizimodura ohitzea. Kultura eta klima izan dira horren erantzule nagusiak.\nLanera joan zinen atzerrira. Zergatik hautatu zenuen Norvegia?\nOrain dela bi urte erabaki nuen Euskal Herritik irteteko garaia zela. Hortik kanpo zer zegoen ikusteko gogoa nuen. Etxean ere ez nuen lan egiteko aukera handirik, eta atzerrian saiatzea erabaki nuen. Nire lehenengo aukera Asiako herrialderen batera joatea zen. Mila aldiz egon naiz han oporretan, eta benetan atsegin dut hango bizimodua. Hala ere, ez zitzaidan ezer atera, eta, horregatik, lagun batek Osloko bost izarreko hotel batean langile bila zebiltzala esan zidanean, hara joatea erabaki nuen: curriculumerako balioko zidan, eta lan baldintza onetan ikasteko aukera izango nuen. Urte eta erdi daramat hemen, eta jada esperientzia hau amaitzen ari delakoan nago.\nBete al da hara joan aurretik Norvegiaren inguruan zeneukan ideia?\nErdizka. Oro har, Eskandinaviako herrialdeen inguruan ideia bera dugu beti: lehenengo mundua direla, eta bertan punta-puntakoa dela dena; perfektua. Errealitatea, ordea, bestelakoa da. Egia da lan baldintzak, esaterako, hobeak direla. Baina, adibidez, drogekin sekulako arazoak dituzte. Neguak gogorrak eta luzeak dira, eta depresio tasa oso altuak daude. Horrek ekarri du gizartean alkoholismo eta droga menpekotasun handia egotea. Gogorra da kaletik joatea eta jendea ziztatzen ikustea, esaterako, inork inongo kasurik egin gabe.\nKulturalki ere talka nahiko handia da, ezta?\nHala da; heldu nintzenean mania pixka bat ere hartu nien norvegiarrei. Oso hotzak dira, benetan itxiak, eta bakoitza bere kontura doa; ez dute albokoaren bizitzarekiko inolako interesik. Hori gogorra egin zitzaidan hasieran, baina bueno, denborarekin jende jatorra dela ikusi dut, eta estimua hartu diet.\nHobeak dira benetan hango lan baldintzak?\nAzkenean, nik uste dut sukalde batean lan egitea berdina dela edonon. Egia da, hala ere, hemen astiroago egiten duzula lan; lehenengo aldia da nire bizitzan nagusia etorri eta kafe bat hartzeko edota atseden bat egiteko esaten didala. Alde horretatik oso ezberdina da. Gero soldatak ere altuak dira, baina hemengo bizimodua oso garestia delako; beraz, alderdi horri erreparatuz gero, nahiko antzekoa da.\nNolakoa da Norvegiako bizimodua?\nErabat desberdina da. Askoz denbora gehiago ematen dute etxean, eta horretara ohitu behar izan dut. Kirol pila bat egiten duzu, horretaz aparte ez dagoelako zeregin handirik. Gero, Oslo, hiriburua izateko, oso hiri txikia da. Nik Bilborekin alderatzen dut. Itsasoa du alde batean, eta mendiak bestean. Hori bai, kulturalki oso hiri aberatsa da, hiriburu handiak bezala.\nZenbateko eragina du klimak hango bizimoduan?\nNeguan dena dago ilun; orduan, ez duzu ezer ere egiten. Ni iazko urtarrilean heldu nintzen, eta ez zitzaidan hain gogorra egin, egunak luzatzen ari zirelako. Aurten, ordea, negu osoa bizi izan dut, eta egia da luzea egiten dela. Geroz eta eguzki ordu gutxiago daudela ikusten duzu, eta aldartea ere aldatzen zaizu. Triste zaude, goibel… arraroa da. Udan ez. Uda erabat desberdina da; kalean zaude etengabe. Baina neguan etxetik ateratzeko esfortzua egin behar duzu; zure burua behartu.\nZenbateko eragina izan du osasun krisiak han?\nHemen ez da egon konfinamendurik. Beti izan gara libre kanpora irteteko. Hala ere, gobernuak kontakturik ez izateko agindu zuen, etxean geratzeko eta jendearekin ez batzeko. Eta hemen zurrun betetzen dute gobernuak esaten duen guztia. Dena den, berez jada hotzak direnez, bada, ez da gehiegi nabaritu.\nKategoria Berria egunkaria, DBH 3. eta 4. mailak, Elkarrizketa, Euskara, Mundua, etiketak Aitor Urkiza, Norvegia, Peru Azpillaga Diez by liburutegia. Gorde lotura.


Sara Zozaya, Kantautorea: “Belaunaldi berriek euskara zaindu behar dugu” – Gazteon KZ\nSara Zozaya musikagile eta abeslari donostiarrak pop barrokotik hasi eta folk etereo-rainoko bidea egin du, azken urteotan sortu dituen konpo- sizioei esker. Bere barnean dagoen guztia apurka-apurka islatzeko gai da, betiere, bere abestiak ahalik eta boteretsuenak izan daitezen saiatuz. Bere bizitzako gertakari garratzenak edo bakartienak ez dizkigu ezkutatuko, bere lanetan islatuta geratzen baitira.\nTxikitatik ibili zara mugitzen Euskadiko musika-eszenan. Zure hastapenak zailak izan ziren?\nBai, 17 urterekin hasi nintzelako industrian lan egiten. Egia da eskarmenturik gabekoa nintzela, eta, nire ustez, jasan behar izan nituen jarrera batzuk horren ondorio ziren. Musikaren mundu ho- netan sartzea zail egin zidan beste alderdi bat nire generoa zen: emakume izateak are zailago egiten zidan, gizonen mundua delako.\nMusikaren industriako sektore guztietan egon zara. Zure ustez, esperientzia horrek nola funtzionatzen duen jakiten eta zure proiektua hobeto ko- katzen lagundu dizu?\nUste dut ez nintzela orain naizen artista izango erabakiak hartzen jakin izan ez banu. Eta erabakiak hartzea musikaren industriaren tripetan lan asko egin ondoren dator, eta zer gauzek duten garrantzia jakitea, nondik jo jakitea eta, batez ere, zer hitz sinetsi eta zein ez jakitea, mamu asko baitago mundu horretan. Benetan zaila da; zenbat eta gehiago jakin, orduan eta mesfidantza handiagoa duzu jendearekin, eta agian buelta asko ematen dizkiet gauzei, erabaki bat hartzeko oso seguru egon behar dudalako. Artista batzuk, agian, sortzaile gisa baino ez daude esparru artistikoan, baina ni azken muturreraino sartzen naiz, badakidalako zer dagoen. Aldi berean, gus- tatzen zait, egiten dudanean botere handiagoa dudala sentitzen dudalako.\nBakarkako karrera ga- ratzeak askatasuna eman dizu sortzeko?\nBai, horixe sentitu dut nire proiektuarekin. Funtsean, talde batean nagoenean hasten da dena, eta talde horretan nire papera dut, baina ez naiz nahiko nukeen guztia egiten ari, eta orduan erabakitzen dut dena nire erara egitea, horrek dakarren guztiarekin. Nire proiektuan guztiaz arduratzen naiz, eta lan-talde bat zuzendu behar dut. Proiektu honek erantzukizun handiagoa izatera narama, baina, aldi berean, egiten dudan guztia garbiagoa dela sentitzen dut, eta hori asko gustatzen zait, nire barruan dauden eta gertatzen diren gauzak gauzatzeko aukera ematen didalako.\nNola erabaki zenuen zure publikoarekin partekatzea zure pentsamenduak be- zain konplexua den zer- bait, Alien edo Lili beza- lako lanetan islatuta? Nire ustez, Alien edo Lili abes- tiak dira nire sentimenduak argi eta garbi islatzeko eta adierazteko aukera ematen didaten nire bizitzako espazio bakarrak. Niretzat, Bat ez da disko kontzeptual bat, kantu bakoitzak une edo sentimendu bati buruz hitz egiten duelako. Beti esaten dut, etapa bat pa- satzen denean eta hura begi- ratzeko gai naizenean, igaro delako, horri buruz idatz dezakedanean baino ez da.\nEuskaraz, gaztelaniaz eta ingelesez abesten duzu. Nola egiten diozu aurre hizkuntza batean edo bes- tean abesteari?\nEuskarak badu fonetika bat, japonieraren antzekoa, eta kantatzeko moduak, fonemek, estetika oso zehatza ematen diete gaiei, ukitu misteriotsu eta enigmatikoa. Forma berean edo melodian, gramati- kan edo ahots-deklamazioan modulazioak eginez errepi- katzen diren mantrak. Bat\ndiskoa irekitzen duen abestia, funtsean, hori da, bi esaldi dira; Berrizen, aurreko EPn, ere bai. Gaztelania, berriz, gardenagoa, zuzenagoa eta sinpleagoa da, eta ingelesa, berriz, estetika hutsa.\nNola ikusten duzu euska- raren etorkizuna?\nLanda-ingurunean gehiago mantentzen bada ere, Donostian jendeak asko erabiltzen du gaztelania egunerokoan, eta gu gara, belaunaldi berriak, euskara zaindu behar dugunak, askotan ez baitzaigu modu naturalean ateratzen. Horregatik, gainera, oso garrantzitsua da hizkuntzari oso lotuta dagoen kultura- eta musika-zirkuitu bat ego- tea, euskaraz konposatu eta kantatu nahi dugun tokiko artistei laguntzeko balio due- na. Euskaraz gauzak egiten badituzu, tarte bat izango duzu; euskal musika egiten jarraitzeko tresnak ematen dizkizun zirkulu baten parte zara.\nAsko zaintzen dituzu bi- deoak eta zure proiektua- ren estetika orokorra.\nBideoak eta diseinua funtsezkoak dira nire lanean. Abesti bakoitza, azkenean, kontzeptu bat da, asko irabaz dezakeena ikus-entzunezko laguntza batekin, estetika jakin batekin: irudi batek musikarekin eskutik helduta doan hori transmititzen lagun dezake. Nire abesti guztiek, egiten dudan guztiak, bere bideoa dute nire Youtubeko kanalean. Take a Breath kantaren ikuspegi onirikoak, Bat lanaren mistika erritual eta ilunak, Lili-k planteatzen duen collageak edo Benetan kantaren kubismo zatikatuak estetika berezia dute. Eta es- tetika oso zehatz horrek nahitaez agertu behar du albumen azalean edo kantu bat- zuen izenburuetan.\nSare sozialak dira zure beste indargune bat. Flipagarria da; kontratazioak Instagrametik ateratzen ari dira azkenaldian, eta jendeak zuzenean proposatzen dizkizu, udaletatik ere komunikazio-kanal gisa erabiltzen dute gurekin harremanetan egoteko. Sare sozialena mimatu be-harreko beste espazio bat da.\n← Eñaut Gaztañaga, EZPALAK musika taldea: “Talde berria gara, eta hutsetik ari gara lanean”\nHaimar Arejita, Gatibu taldeko gitarra-jotzailea: “Harro gaude euskaraz abesteaz” →


Nor garaJarduerakEgutegiaLaguntzakArgitalpenakAlbisteakEstekak Hemen zaude: Hasiera » Albisteak » XIII. Europari buruzko FRANCISCO JAVIER DE LANDABURU UNIVERSITAS 2014 ikerketa saria\nAlbisteak2013ko Azaroaren 13aXIII. Europari buruzko FRANCISCO JAVIER DE LANDABURU UNIVERSITAS 2014 ikerketa sariaEUROBASKek 2001ean erabaki zuen, 50. urteurrena izanik, Francisco Javier de Landaburu Universitas izenarekin Ikerketa Saria sortzea. Hartara, 1951n sortutako EUROBASKen lehenengo Zuzendaritza Batzordeko kide izandako gizon hura oroitarazi nahi zuten, europar gaien ikerlari eta intelektual nabarmena izan baitzen.\nSari hau, deialdiko unean gehien eragiten dioten europar eraikuntzako alderdiei buruzko azterketak eta gogoetak sustatzera zuzentzen da. Gure gizartean bereziki eragiten dioten gaur egungo europar gaien inguruko gogoeta sustatzea. Ikerlariak europar integrazio prozesuari buruzko ikerketak egitera animatzea. Europar Batasunaren etorkizunaren gaineko eztabaida bizirik mantentzea, gure ekonomietan, gizarteetan eta antolakuntza politikoan gertatzekoak diren aldakuntza handietarako prest izateko. Aurtengo gaia, Enplegua eta integrazio politiko eta soziala. Europa berri baterako proposamenak izango da eta Unibertsitateko lizentziadunak edo goi tituludunak diren ikerlariak, banaka edo ikerketa talde baten barruan aurkeztu ahal izango dira.\nLanak aurkezteko azken eguna 2014. urteko martxoaren 19 da eta ikerketa proiekturik onenak 4.000 euroko saria irabaziko du. Era berean, eta epaimahaiak erabakita, beste bi proiektu aukeratuko dira eta bakoitzak 2.000 euro lortuko ditu.


Ixone, 'GTG 3x2'ko bigarren faseko gutar jatorrena! | Gu ta Gutarrak | EiTB\nIxone, 'GTG 3x2'ko bigarren faseko gutar jatorrena!\nXabi, Ixone eta Unai izan dira finalistak. Kuxkuxeroek gutar jatorrena izateko aukera kendu diote Xabiri eta Ixone eta Unairen artean, azken bozketan, bizkaitarra aukeratu dute gutarrek.\nIxone da 'GTG 3x2'ko bigarren faseko gutar jatorrena!\nXandra eta Alaitz besarkada batekin adiskidetu dira\nFelixek Oihaneren babesa izan du finalean\nXabi, Ixone eta Unai dira hiru finalistak\nKuxkuxeroek gutar jatorrena izateko aukera kendu diote Xabiri\n'GTG 3X2', eitb.eus-en\nBigarren faseko finala, osorik\nIxone da 'GTG 3x2' saioaren bigarren faseko gutar jatorrena. Azken bozketan Unai Zamorano gainditu du bizkaitarrak.\nEmozioz beteriko gaua izan da. Gutar bakoitzak saioan izan duen ibilbidea gogora ekarri dute eta guztiek euren senide eta lagunen babesa izan dute. Oihanek sorpresa eman dio Felix bere mutil-lagunari. Alaitz eta Xandra, bestalde, besarkada batekin adiskidetu dira.\nXabi, Ixone eta Unai izan dira hiru finalistak. Nola hartu da erabakia? Gutar finalista bakoitzak puntuak eman ditu; bakarka eta bikoteka, bere sofa kidearekin batera. Beraiek emandako puntuekin, hiru finalisten izenak irten dira.\nKuxkuxeroek gutar jatorrena izateko aukera kendu diote Xabiri eta gutar jatorrena gutarrek erabaki dute. Azken bozketan, Ixonek Unai gainditu du. Durangotarrak Xandrarekin joango da Maurizio Uharteetara!\n'Ametsak edukitzea oso ondo dago, baina ametsak eutsi egin behar dira'\nArginzonizen sukaldean izan gara Etxebarria jatetxean!


Zuzeneko ikuskizun multimedia bat, dantza eta umorea ACT 2019 inauguratzeko | ACT Festival\n<‘Gorputzaren oroimena’, dantza dokumentala ACT 2019ren aurre ekitaldia\nACT JAIALDIAri buruzko artikulua BERRIAn>\nZuzeneko ikuskizun multimedia bat, dantza eta umorea ACT 2019 inauguratzeko\nACT festivalon 2019-05-28 /Comments closed\nBIDEOA | EGITARAUA | MASTERKLASSAK\nACT Nazioarteko Eszena Berritzaileen Jaialdia bihar, maiatzak 29, hasiko da XVI.ez, Kafe Antzokian, arratsaldeko 20: 00etan. Saioak hiru zati izango ditu, iaz saritutako bi pieza aurretik eta lehiaketa hasteko Noémie Cuérel-en ‘The Rose’ ostean, dantzari suitzarrak 60ko hamarkadako abeslari ospetsu bat ekarriko digu.\nGaua Kulu Orr giza ordenagailuaren ‘Control Freak’ lanaz hasiko da, Birminghameko BEFESTIVALen irabazi zuen ACT saria iaz. Umorea, zuzeneko musika, zirkua, punta-puntako teknologia ikusleekin elkarrekintzan. Yang Han Bi konpainia korearrak ‘Trigger Warning’ (ACT 2018 saria irabazi zuen dantza-ana) ere antzeztuko du ondoren.\nBAI Bizkaiko Antzerki Ikastegiko ikasleek, jaialdia aurkeztuko dute, aurtengoaren ardatza arriskua da eta ‘Riscos’ ekintza egingo dute. Bukatzeko, Kafe Antzokian zizka-mizkak eta musika, ikusleak eta artistak elkarrekin afaltzera gonbidatuta daude.\nEdizio honetan, artista berritzaileek beren proiektuak garatzean eta erakustean hartutako arriskuari erreparatu nahi diogu. Beren lana azpimarratu nahi dugu eta haien ausardia errebindikatu nahi dugu, eszena eraldatzeko eta eguneratzeko beharrezko motorra baitira. Horregatik, 22 piezako programa askotarikoa osatu dugu , bai forman bai edukietan. Horietatik 15k ACT 2019 lehiaketan parte hartuko dute eta mundu osoko 65 herrialdetako 800 lanen artean aukeratuak izan dira. Sarien artean ACT 2019 saria (2.000 euro, Bilbon egoitza artistikoa proiektu berri batean lan egiteko eta 2020ko jaialdira pieza berri bartekin etortzeko aukera), ACT-BAD Bilbao saria ( Bilboko BAD jaialdian jarduteko aukera) eta ACT-DURI Korea saria, ( Seuleko DURI Antzokian antzezteko aukera).\nGainerako lanak erakusketaren atalean sartzen dira, iazko irabazleak, Yang Han Bi konpainiak, aurten proposamen berri bat ere ekarriko du. Horrez gain, BE Festival-en iaz ACT saria irabazi zuen ‘Control Freak’ lana ere sartuko da. Ekainaren 1ean, larunbatean, Guggenheim museoan bi lan ikus daitezke; SHIFTKEY programak aukeratzen ditu. Creative Europe -k babestutako programa hau . Atal honekin bukatzeko, Bizkaiko Antzerki Ikastegia, jaialdiaren antolatzailearen bi lan labur. indarkeriei buruzkoak- tratu txarrak eta gerra – ikastetxeko azken urteko ikasleek jokatzen dituzte.


KLIK: Lego-molekulen hotsa\n2010/03/01 Aizpurua, Jesus Mari - EHUko Kimika Organikoko katedraduna\nSintesi organiko modernoaren helburu nagusia da molekula konplexuak prestatzea. Zoritxarrez, erreakzio kimiko arruntak desegokiak dira biomolekula handiak --hala nola proteinak-- prestatzeko edo materialen nanomanipulazioak egiteko. XXI. mendearen hasieran aurkitutako klik kimika berriak erreaktibotasun itzela eta selektibotasun kimiko paregabea bateratzen ditu. Ezaugarri horiek elkartuz, sintesi kimikoa izaki bizidunetara eta nanomaterialetara zabaldu ahal izan da, orain dela gutxi amestu ezin zitekeen moduan.\nEkuazio diferentzialak egonkortasun bila\n2009/11/01 Alberdi Celaya, Elisabete - Matematikan lizentziatua eta doktoregaia\nEgonkortasuna altxor preziatua da. Bizitza egonkortasunaren etengabeko bilaketa da: lan finko baten bilaketa, erlazio sendo eta luzearena, eta abarrena. Nahiz eta aldagarriak izan, aldaketa bortitzik ez duten parametroen barnean dagoenari esan ohi zaio egonkorra. Batzuentzat aspergarriaren sinonimo, oro har altxor desiratua.\n2009/10/01 Urrestilla, Jon - Fisikan doktorea eta Sussexeko Unibertsitateko ikertzailea\nOinarrizko fisikan dimentsio bakarreko objektuak (sokak) aipatzean, aukera bat baino gehiago datozkigu burura. Alde batetik, supersokak ditugu. Azken urteetan, fisikariek eta matematikariek lan izugarria egin dute supersoken teoria aztertzen. Funtsezko ideia hau da: oinarrizko partikulak ez dira puntualak, baizik eta dimentsio bakarreko objektu hedatuak. Nolabait esateko, partikulak ez dira "bolatxo" batzuk, baizik eta bibratzen duten "sokatxo" batzuk. Baina, beste alde batetik, zientzialariok beste soka-mota bat ere ikertu dugu: soka kosmikoak. Eta, nahiz eta biak "sokak" izan, ez dute batzuek besteekin zerikusirik. Artikulu honetan, azken soka horiei buruz arituko gara.\n‹‹ Aurrekoak 1 2 ... 16 17 18 Hurrengoak››


IKASTAROA: ORIENTAZIO SOZIO-LABORALA ENPLEGU LAGUNDUAN.\n•\tErakundeak: 90 €.\nHelburuak: Enplegu lagunduaren helburua da desgaitasuna duten pertsonak lan-eremu normalizatuan laneratzea. Enplegu lagundurako langileak, funtsean, lan-prestatzaileek osatzen dituzte. Laneratzeko teknikariak dira, eta ezagutza eta gaitasun gehiago behar dituzte, orientazio soziolaboraleko langileei eskatzen zaizkien ezagutza eta gaitasun komunez gain.\nKoordinazioa: María Asunción Gallo Montero andrea: escuela@aosla.org\nIzen emateko epe bukaera: 2020-03-30\nOrientazio, prestakuntza eta esku-hartze soziolaboraleko profesionalentzat.


Euskaltegien udako eta 2021-22 ikasturterako ikastaro eta proposamen berriak. Normaltasunerantz.\nZubiarte, AEK eta IKA ikastaro eta berrikuntza ugarirekin heldu zaizkigu. Hori dela eta, ELAIDEk 2021-2022ko euskara-ikastaroen nondik norakoak azaldu nahi dizkizu.\nNafarroako udal askok ikastaro hauek egiteagatik dirulaguntzak ematen dituzte.\nEkainaren 1etik 20ra\nEuskaltegiak maila guztiak eskaintzen ditu: A1, A2, B1, B2 eta C1. C1/EGA azterketak prestatzeko ikastaro bereziak ere bai.\nModalitateak : aurrez aurreko ikastaroak, mintza taldeak, online eta autoikaskuntza (asteroko mintza saio presentziala edo online)\nOrdutegi eskaintza zabala.\nJada irekita eta ekainaren 25a arte luzatuko da aurrematrikula epea. Web orriaren bidez egin daiteke. Euskaltegietan ere egin ahalko da matrikula.\nModalitateak eta berrikuntzak: 2021eko uda eta 2021-2022 ikasturtea\nUdako ikastaroak Iparralden\n%5eko deskontua izanen dute matrikulazioaren prezioan, aurrematrikula egiten dutenek.\nEkanaren 1etik aurrera, webgunean bertan eta telefono bidez.\nModalitateak eta berrikuntzak. 2021eko uda eta 2021-2022 ikasturtea.\nIkastaro trinkoak 2021eko abuztuan eta irailean. Hastapena, maila guztiak eta C1eko birpasa.


110/120 was my number.... — Eibar.ORG | Eibarko peoria\nHemen zaude: Hasiera / Blogak / Garagoittiko Orakulua / 110/120 was my number....\nIkusi gura neban "militar/terrorista engantxada" hori baina desagertu ei da. Bideoak oin hiru minututara ez da iristen eta abixaduraz baino ez dihardu. Tira, neretako interesanteena zana desaparezidu da. Ze egingo detsagu ba!\nSartu nok, ia erantzunik ete nakan, eta bai! eta bidio osua! Ikusi juat zati hori eta ondo, gustora. Pena programa bukatzia. Hi, Oier, botaiok Maddaleni inoiz loreren bat, etxian andria ez jak haserratuko (edo gitxi), eta gizonezkuok behintzat bat egingo juagu hirekin. Gatxa be berba egittia bera bertan dagoela! ;-)\nMusika: Etzakela gaizki hartu miño, andria ez zaio haserratuko Oierri, Maddaleni loriak botata, ezta gutxiago ere. Miño hiekin bai haserratu duk, emakumia den aldetik: okurrittuko al litzaiguke gizonezko kazetari bati, kamararen aurrean, piropoak botzia? Euskitzeri esaterako? Lanetik kanpo akaso, konfidantzan, pote bat hartzen... Baina saioa aurkezten ari dela Maddalen -guapaz gain eta horren gainetik- kazetaria da, ona gainera eta lanean ari da. Ongi segi!


Dena prest, garagardoaren festari ekiteko - Uztarria (Azpeitia)\nDena prest, garagardoaren festari ekiteko\n2019ko urr. 11a, 09:00\nGaur zabalduko dute Iraurgi Saskibaloi Taldeak antolatutako XI. Garagardo Azoka. 19:00etan hasita, ISBko talde guztien aurkezpenak egingo dituzte plazan, eta ondoren, inaugurazio ekitaldia egingo dute Azoka Plazan; Lagun Onak futbol taldeko kideak omenduko dituzte bertan. Gaur, bihar, urriaren 18an eta 19an izango da zabalik azoka, 20:00etatik 02:00etara.\nGaragardo Azokarako prestaketa lanetan hartutako irudia. Ikusi haundiago | Argazki originala\nGaur zabalduko dute Iraurgi Saskibaloi Taldeak antolatutako Garagardo Azoka. Aurtengoa egitasmoaren XI. edizioa izango da, eta asteburu honetan eta hurrengoan izango da garagardoa dastatzeko aukera. Hain zuzen ere, gaur, bihar, urriaren 18an eta 19an izango da irekita Azoka Plazan muntatuko duten gunea. Egun horietan guztietan ordutegi bera izango du azokak: 20:00etatik 02:00etara egongo da zabalik.\nAurten gonbidatu bereziek inauguratuko dute azoka. ISBk erabaki du Lagun Onak futbol taldeari ematea horretarako ardura, klubaren 75. urtemuga delako aurten. Gaur egingo dute inaugurazio ekitaldia, baina horren aurretik, 19:00etan hasita, ISBko talde guztien aurkezpenak egingo dituzte plazan. Hori amaitzean egingo dute azokaren irekiera ekitaldia, Azoka Plazan, eta bertan izango dira Lagun Onakeko ordezkariak.\nAskotariko garagardoak probatzeko aukera izango da azokak iraungo duen egunetan, hala nola Paulaner, Murphy's, Guinnes eta Affligem etxeetakoak. Dena den, izango da berrikuntzarik garagardoei dagokienez; izan ere, Hop House, Lagunitas IPA eta 18/70 La Rubia garagardoak ere dastatu ahal izango dira. Horrez gain, hainbat jaki ere prestatuko dute ISBko kideek.\nGiroa alaitzeko, hainbat musika emanaldi ere prestatu dute Garagardo Azokaren sustatzaileek: gaur, euskal rocka izango da entzungai; bihar, DJ Elortxak eskainiko du saioa; urriaren 18an, 80ko hamarkadako musika jarriko dute Azoka Plazan; eta urriaren 19an, DJ Kanutoren txanda izango da.


Osasunaren sustapena eta adikzioen prebentzioa - Servicio detalle - Zarautz\nHelbidea: Zigordia kalea, 33\nArlo honen helburu nagusia osasunaren sustapena eta adikzioei aurre egitea da. Informazio zerbitzua eta orientazioa telefonoz, e-mailez edota zerbitzura zuzenean etorrita egin daiteke.\nSeme-alaben jarrerarekin eta kontsumoarekin kezkatuta dauden familientzat.\nOsasunaren sustapena edo/eta adikzioak sortzen dituen arazoak landu nahi dituzten ikastetxeentzat edo irakasleentzat.\nAdikzioekin eta drogen kontsumoekin kezkaturik dagoen edonorentzat eta prebentzio mailan osasunaren sustapenean ekintzak antolatu nahi dituen edozein taldeentzat edo elkarteentzat.\nAdikzioei buruz informazioa nahi duen edo behar duen edonoretzat\nArlo honetan kezka edo zalantzak dituen edonorentzat.\nPrebentzioa eta osasunaren sustapena familian:\nFamiliei informazio, formazio eta orientazioa eskaintzen diegu. Horretarako urtean zehar hitzaldiak, ikastaroak edo tailerrak antolatzen ditugu seme-alaben heziketarekin zerikusia duten gaiak jorratzeko eta osasunaren sustapenerako.\nPrebentzioa eta osasunaren sustapena eskolan:\nZarauzko ikastetxeekin elkarlanean, osasun hezkuntza eta baloreak sustatzeko zenbait programa ditugu eskoletan. Programa horiekin ikasleengan jarrerak, baloreak eta prebentzio-gaitasunak lantzen dira.\nJai eremuko prebentzioa\nJai eremuan ematen diren droga-kontsumoari lotutako arriskuak murrizteko egiten diren esku hartzeak dira.\nAdikzioen prebentziorako Zarauzko tokiko plana\nAdikzioak herritarren kezka dira, eta gaur egun, alarma egoerak behera egin badu ere, gai garrantzitsua izaten jarraitzen du. Zarauzko Udalak, adikzioen prebentzioa lantzeko eta pertsona guztien bizimodu osasuntsuak sustatzeko konpromisoa du, eta horretarako Adikzioen Prebentziorako IV. Tokiko plana indarrean du.\nAdikzioen prebentziorako Zarauzko IV. tokiko plana 2018-2022


Durangoko Geu Bek eta Zornotzako AIDAEk gaitasun aniztasuna aldarrikatuko dute - Durangaldea - Anboto.org\nDurangoko Geu Bek eta Zornotzako AIDAEk gaitasun aniztasuna aldarrikatuko dute\nEkaitz Herrera 2021-12-03 13:12\nIazko abenduaren 3an egindako aldarrikapena.\nGaurkoa Desgaitasunaren Nazioarteko Eguna da eta aldarrikapenak lau haizeetara zabaltzeko egitasmoak antolatu dituzte.\nDurangoko Geu Be elkarteak eta Zornotzako AIDAE elkarteak urteak daramatzate desgaitasunen bat duten herritarrak laguntzen eta gizartea kontzientziatzen. Gaurkoa Desgaitasunaren Nazioarteko Eguna da, eta aldarrikapenak lau haizeetara zabaltzeko egitasmoak antolatu dituzte.\nGeu Bek, adibidez, txokolatada egingo du arratsalde honetan. 18:30etatik 20:00era bitartean Durangoko Andra Marian egongo dira, handik igaroko diren herritarrei txokolate beroa banatzen. Saltsan katering etxeko kideek lagundu dute egitasmoa antolatzen.\nZornotzako AIDAE elkarteak ere bere aldarrikapenak eramango ditu kalera. Arratsalde honetan Zornotzako gabonetako argiak pizteko ekitaldian parte hartuko dute Zubiaur musika eskolako umeekin batera. Ekitaldia 17:00ean hasiko da udal plazan. Horrez gainera, AIDAEk elkartea diruz laguntzeko kamiseta eta jertse berriak kaleratu ditu.


Ekitaldiak — TUlankide MONDRAGON\nOrbeak 170 lanpostu berri sortu eta 282 milioi euro fakturatu zituen 2021ean\nJoan den urteko emaitzak aurkeztu ditu kooperatibak Ermuan asteburu honetan egin duen urteko Batzar Orokorrean.\nZortzi mila txirrindulari baino gehiago aurtengo Orbea Monegros-en\nMendi bizikleta lasterketen artean ospetsuenetakoa da Orbea Monegros Europan, festa haundi bat. Eta azken edizioa (asteburu honetan jokatutakoa) eguraldiaren eta lokatzararen ondorioz erronka epikoa bilakatu dute milaka parte-hartzailek.\n2022ko LagunAro, EPSVko Batzar Orokorra\nBihar egingo da Donostiako Kursaalean, arratsaldeko 16:00tatik aurrera. Erregelamendua aldatzeko proposamenak aztertuko dira, besteak beste, honako gaiekin lotuta: alarguntasuna eta zurztasuna, adin txikikoak, erretiroa, enplegu laguntza edo hizkuntza inklusiboa.


12. JUSTIZIA-BULEGOAK UDALERRIETAN - Justicia 2030\nAtzealdea 12. JUSTIZIA-BULEGOAK UDALERRIETAN\nBake-epaitegiak, BJLOren 99. artikuluaren arabera, Lehen Instantziako eta Instrukzioko Epaitegirik ez dagoen udalerri guztietan daude, eta horrek esan nahi du gaur egun Espainian 7.600 inguru daudela. Horietatik, 1.109k Justizia Administrazioko berezko instalazioak eta funtzionarioak dituzte, eta zerbitzua ematen dute bertan (2.700, egun, gehi profesionalak ez diren bake-epaileak). Udalerri horietan bizi den biztanleria 14 milioi biztanletik gorakoa da.\nBake-epaitegiak ia bi mendez egon ondoren, historikoki esleitu zitzaizkien eskumenak Erregistro Zibileko laguntzaileei eta laguntza judizialaren bidez eskatutako komunikazio-egintza zehatzak gauzatzeari murriztu zaizkie. Lehenengoak epe laburrean desagertuko dira, Erregistro Zibilari buruzko lege berria indarrean sartzen denean eta lege horren desjudizializazioa gertatzen denean, eta bigarrenak komunikazio elektronikoak sartzen direnean.\nEgoera horrek esan nahi du baliabide ekonomiko ugari erabiltzen ari direla herritarrei zerbitzu nahikorik ematen ez dien administrazio-egitura bat garatzeko, eta, aldi berean, herritar askok (Espainiako biztanleriaren %30,45ek) beren ardurapeko barruti judizialaren buru den udalerrira joan behar dutela, edo baita probintziaren hiriburura ere, jarduera judizialak gauzatzeko edo, besterik gabe, parte hartzen duten prozeduren dokumentazioa eskuratzeko edo eskatzeko.\nJustizia-bulegoen proiektuarekin bi arazoei erantzun nahi zaie, herritarrei zerbitzu batzuk eskainiz, orain arte bezala mugitu beharrik izan gabe, eta, aldi berean, udalerri horietan gaur egun dauden baliabideak aprobetxatuz. Horrela, lurralde osoan zerbitzuen eskuragarritasuna indartzen da, batez ere jendez husteko arriskuan dauden eremuetan, eta bitartekaritza sortzen da digitalizaziora hurbiltzeko zailtasunak dituzten pertsonentzat, bereziki adinekoentzat.\nHelburua da Bulego horietan herritarrei zerbitzu ematea, ez bakarrik parte hartzen duten prozedura judizialen arloan, baita Administrazio Publikoko arlo desberdinekin zerikusia duten beste arlo batzuetan ere. Eman beharreko zerbitzuen lehen hurbilketa hau litzateke:\nProzesu judizialen izapidetze-egoerari buruzko informazio orokorra.\nEdozein organo judizialekin edozein kudeaketa prozesal egiteko aukera.\nEspainiako edozein organo judizialetan lan egiten duten langile judizialentzako sarbide-puntuak eskaintzeko aukera.\nUdalerrian bizi diren herritarrekin komunikazio prozesaleko ekintzak egitea. Herritarrei Erregistro Zibilerako sarbidea erraztea.\nEztabaidak konpontzeko bitarteko egokien zerbitzuak ematea.\nEgungo Bake-epaitegietan lan egiten duten langileek zeregin nabarmena izango dute proiektu honetan.\nProiektu hori beste erakunde batzuekin koordinatuko da (Ministerioak, Autonomia erkidegoak eta FEMP), eta zerbitzuak pixkanaka zabaltzeko aukera aurreikusten du, hala nola, ziurtagiriak eskuratzeko aukera, beste Administrazio batzuen izapideen egoera atzitzeko aukera edo Bulegoa edozein Administraziotako langileek coworking gisa erabiltzeko aukera, Justizia Zerbitzu Publikorako abian jarritako azpiegiturak aprobetxatuz. Lurralde- eta gizarte-kohesiorako eta administrazioen arteko eraginkortasunerako tresna da.


Lotuta fleece jaka\nPolarra JACKET DFP-027\nMICROPOLAR fleece jaka DF19-115A\nPolarra JACKET DFP-019\nJERTSEA-knit polarra DFC-012\nJERTSEA-knit polarra DFC-009\nBigun-SHELL JACKET DFS-028B\nBigun-SHELL JACKET DFS-024\nJiaxing Dongfang LAMEGI Soineko LTD, 1980 urtean sortu zen, ezagun esportazio-bideratutako enpresa baten mozorroa diseinua, plaka making, produkzio pertsonalizatu eta salmenta integratzeko da.\nEnpresa da Zetaren hasierako Txinan Jiaxing City, Zhejiang probintzian kokatutako, garraio erosoa, superior ingurumena eta paisaia ederrak ditu. mendebaldean provincial autopista 07 aldean Zhejiang probintzian on da, eta Zhajiasu EXPRESSWAY gertu.\nKonpainiak auto-laguntza inportazio eta esportazio-eskubideak, eta horrek laguntzen du merkatuan aktiboki zabaltzeko etxean eta atzerrian ditu. Konpainiak soinu antolakuntza, estandarizatu kudeaketa, indarrean tekniko sendoak eta ekipamendua ditu, aurreratu garment CAD diseinu eta diseinua sistemaren darabil. Batez ere egiten ditugu kanpo-merkataritza aginduak, marka arropa OEM prozesatzeko, marka lankidetza eta beste zerbitzu batzuk, eta kanpoko kirol eta noizbehinkako arropa ardatz.\nzerbitzuaren kalitatea ona eta normalizatua, zorrotza eta zientifiko kudeaketa sistema, eta eraginkortasunez bermatzen du eta konpainiaren zerbitzuaren kalitatea agintzen dituzten ekoizpen taldea daukagu.\nJiaxing Dongfang LAMEGI Soineko Co ere langile guztiak, SL warmly ongi etorria etxean eta atzerrian zaharrak eta berriak bezeroei guztiak bisitatzeko eta galdetu.\nHelbidea: No.22 Zhujiahui, Qianjiawan, Xincheng Town, Jiaxing City, Zhejiang Probintzia\nTelefonoa: (86) 573-83451668\n© Copyright - 2010-2018: Eskubide guztiak erreserbatuta. Gida - Nabarmenduak Produktuak - Gunearen mapa - Mobile\njertse -Knit polarra , Jertseak Men polarra , Winter Gizonezkoen Softshell hezurgabea polarra Jacket , jertse polarra Jacket , jertse Knit polarra Jacket , Soft Shell Sherpa polarra Jacket With ,


Nylon - Wikipedia, entziklopedia askea.\nNylona poliamidaz osaturiko plastikozko edozein gai sintetiko da. Poliamida horiek molekula astunez osaturik daude, pisu molekular handikoz alegia, eta zuntz-egitura izaten dute maizenik, proteinek dutenaren antzekoa.\nNylon 6 eta Nylon 66\n1935. urtean asmatu zuen nylona Wallace Carothersek zuzendutako Estatu Batuetako kimikari talde batek. Urte horretako otsailaren 28an aurkeztu zuten lehen aldiz. Naturan (airean, uretan, petrolioan zein ikatzean) diren baliabideak erabiliz, sintesi kimikoaren bidez erraz lor zitezkeen zuntz sintetikoak. Polimeroez egindako ikerketak areagotu ziren, eta berehala sortu zen produktu sintetiko horien multzo handi bat.\nNylon-mota arruntena nylon 6,6-a da; izen hori hartzen du, horren sintesia lortzeko erabiltzen diren konposatuek, azido adipikoak eta hexametileneadiaminak alegia, seina karbono atomo dituztelako. Kaprolaktamoaz egindako nylona ere sarri erabiltzen da. Konposatu horrek sei karbono-atomo dituenez, nylon-mota horrek nylon 6 izena du. Nylona erraz urtzen da, eta urtua erraz lan daiteke zuntz edo bestelako egiturak emateko, molderen baten itxura esate baterako. Nylon urtua hozten denean, gogortu eta malgutu egiten da; hori dela eta, asko erabiltzen da, besteak beste, sokak egiteko, ehungintzan eta baita jantzigintzan ere.\n↑ Euskalterm: [Arropa-dendak Hiztegia] \nAzken aldaketa 15 ekaina 2021(e)an, 19:06(e)tan\nOrriaren azken aldaketa: 15 ekaina 2021, 19:06.


Barazki eta belaretarako huts-hozkailua\nHitz hauek burura etortzen direnean azken erabiltzaileak beti pentsatzen du produktuaren freskotasuna, barazkiak edo belarrak direla. Kontsumitzailea eta barazki eta belar ekoizleak kontuan hartuta, biei laguntzen dien produktua diseinatu dugu. Huts-hozkailu bat diseinatu dugu ...\nBeroa transferitzeko modu tradizionalarekin alderatuta (konbekzioa, eroapena, erradiazioa), hutsean hoztea azkarra eta uniformea izateaz gain, garbia eta higienikoa ere bada, oso egokia baita janari kozinatuak hozteko eta fruta eta barazkiak hozteko. Adibidez, janari kozinatuak freskoak izan behar dira ...\nOgia hutsean hozteko makina\nOgia hutsean hozteko makina, hutsean hozteko teknologiaren erabilerak tenperatura altuko prozesatutako labean produktuak modu errazean sustatu ditzake denbora gutxian azkar hozteko. Bakterioak erraz ugaltzen dira tenperatura banden bidez, biltegiratze epea luzatzeko, elikagaien elikadura bermatzeko. Noiz ...


Merian C. Cooper eta Ernest B. Schoedsack\nCooper eta Schoedesack zinemagileek kameren atzean eginiko lehen lana Irango paisaia ikusgarrietan errodaturiko dokumental antropologikoaren klasiko hau izan zen. Antzinako Pertsiako Bakhtiari tribuaren eguneroko bizitza eta ganaduarentzako bazkaren bila egindako migrazioa: 50.000 pertsonak eta beren animalia taldeek hesi naturalak zeharkatu behar dituzte eta baldintza atmosfer...\nCooper eta Schoedesack zinemagileek kameren atzean eginiko lehen lana Irango paisaia ikusgarrietan errodaturiko dokumental antropologikoaren klasiko hau izan zen. Antzinako Pertsiako Bakhtiari tribuaren eguneroko bizitza eta ganaduarentzako bazkaren bila egindako migrazioa: 50.000 pertsonak eta beren animalia taldeek hesi naturalak zeharkatu behar dituzte eta baldintza atmosferiko gogorrei aurre egin animaliei jaten ematea lortzeko.\nA.E.W. Mason idazlearen eleberri kolonial ezagunaren hainbat bertsio egin dira zinemarako, baina Schoedsackek eta Cooperrek lehenengo soinudun egokitzapena egin zuten. Lagunek koldartzat duten Faversham tenienteak Sudanen bizitako abenturak aitzakia bikaina izango dira zuzendariek jatorrizko narrazioari berezko duten indarra eta dinamismoa emateko. Bikotearen filmografian ohiko...\nA.E.W. Mason idazlearen eleberri kolonial ezagunaren hainbat bertsio egin dira zinemarako, baina Schoedsackek eta Cooperrek lehenengo soinudun egokitzapena egin zuten. Lagunek koldartzat duten Faversham tenienteak Sudanen bizitako abenturak aitzakia bikaina izango dira zuzendariek jatorrizko narrazioari berezko duten indarra eta dinamismoa emateko. Bikotearen filmografian ohiko lankide izandako Fay Wray aktorearekin eginiko lehenengo kolaborazioa izan zen hau.\nKing Kong maisulana errodatu baino bi urte lehenago Cooper eta Schoedsack bikoteak gizakien eta tximinoen arteko harremanei buruz amets egin zuen Sumatrako oihanetan giroturiko kontakizun honekin. Bokazio antropologikoa izan arren, errealitatearen behaketa hutsa egin ordez, bi zinemagileen lanean beti gailentzen da alegiarako joera.\nRichard Connel-en kontakizun klasiko baten egokitzapena. Film hau entsegu moduko bat izan zen Cooper eta Schoedsackentzat; hain zuzen, hurrengo urtean King Kong filmean azkendu ziren hemen baliatutako amesgaiztoko giro harrigarriak. Dekoratu beretan filmatu zituzten bi lanak. Abentura-zinemak bat egingo du ipuin gotikoarekin film anker eta basati honetan, zeinaren akzio-sekuent...\nRichard Connel-en kontakizun klasiko baten egokitzapena. Film hau entsegu moduko bat izan zen Cooper eta Schoedsackentzat; hain zuzen, hurrengo urtean King Kong filmean azkendu ziren hemen baliatutako amesgaiztoko giro harrigarriak. Dekoratu beretan filmatu zituzten bi lanak. Abentura-zinemak bat egingo du ipuin gotikoarekin film anker eta basati honetan, zeinaren akzio-sekuentziek zur eta lur uzten baitute oraindik.\nCooperrek eta Schoedsackek alde batera utziko dituzte beren filmografian hain ohiko diren agertoki exotikoak detektibe-intrigen Londresera joateko. Bikotearen aktore fetitxe Robert Armstrong Londreseko lainoaren artean galdutako amerikar bat izango da oraingoan, eta Alfred Hitchcocken film batetik ateratakoa dirudien bilbe korapilatsu batean nahastuko da.\nMunstroei buruzko zinemaren historiako film ezagunena; zazpigarren artearen ikonorik iraunkorrena eman zigun izenburu mitikoa. Amodio ezinezko batengatik bere erresuma galduko duen gorila erraldoiaren historia tristea ez da mundu osoko adituek eta artistek aldarrikatzen duten Ederra eta Piztiaren mitoaren berrikuspen onirikoa bakarrik, efektu berezien, ikuskizunaren, imajinazio...\nMunstroei buruzko zinemaren historiako film ezagunena; zazpigarren artearen ikonorik iraunkorrena eman zigun izenburu mitikoa. Amodio ezinezko batengatik bere erresuma galduko duen gorila erraldoiaren historia tristea ez da mundu osoko adituek eta artistek aldarrikatzen duten Ederra eta Piztiaren mitoaren berrikuspen onirikoa bakarrik, efektu berezien, ikuskizunaren, imajinazioaren eta poesia puruaren erakusketa bikaina ere bada.\nKing Kong filmaren arrakastak haren bigarren zatia epe oso estuan egitera behartu zituen Cooper eta Schoedsack zuzendariak, aurrekontu askoz ere murritzagoarekin, gainera. Oraingoan jakingo dugu King Kong zaharrak kume bat utzi zuela Garezur Uhartean; gorila kumea oso kutuna da, on puska bat, eta abentura-grinaren erruz berriz ere mota guztietako arazoetan sartuko den aurreko f...\nKing Kong filmaren arrakastak haren bigarren zatia epe oso estuan egitera behartu zituen Cooper eta Schoedsack zuzendariak, aurrekontu askoz ere murritzagoarekin, gainera. Oraingoan jakingo dugu King Kong zaharrak kume bat utzi zuela Garezur Uhartean; gorila kumea oso kutuna da, on puska bat, eta abentura-grinaren erruz berriz ere mota guztietako arazoetan sartuko den aurreko filmeko protagonistaren ezusteko aliatu bilakatuko da.\nBeren ohiko interesetatik oso urrun dagoela esango genukeen komedia dramatikoaren lurraldeetan eginiko sarrera txundigarria da Cooper eta Schoedsacken lan hau. Urte luzez bananduta egon diren aita baten eta alaba baten elkartzeari buruzko kontakizun hau, berez, garaiko Hollywoodeko izar handietako baten trebezia agertzeko lan bat da. John Barrymorez ari gara.\nBulwer Lytton-en Pompeiako azken egunak eleberria zinemaren historian gehien egokitu diren testuetako bat izan da, zinema mutuaren garaietatik. Garaiko efektu berezietako teknika onenek sumendi baten erupzioak suntsituriko hiri harroaren ikuskizun izugarri eta tragikoa ikusteko aukera emango digute.\nGobi basamortua izango da oraingoan Schoedsackek aukeraturiko eszenatokia film bat egiteko osagai guztiak biltzen dituen kontakizuna kokatzeko: naturaren aurka borrokatu behar duten gizon ekintzaileak, bidelapur arriskutsuak eta abenturarekiko eta arriskuarekiko maitasuna.\nCooperrek eta Schoedsackek eraikitako fantasia irudikorrenetako bat; zientzia-fikziozko zinemako klasiko txiki bat: zientzialari ero batek miniatura bilakaturiko gizon batzuen istorioa entretenimendu bikaina izango da, eta ez dira faltako gizonaren eta ziklopearen arteko borrokaren oihartzun mitologikoak.\nEfektu berezien maisu Ray Harryhausen-en lehenengo lan honetan Cooperrek eta Schoedsackek argi utziko dute tximino erraldoiei buruzko filmengatik duten obsesioa. Oraingoan, tximinoa ez da Kong bezain erraz haserretuko, eta, ondorioz, emaitza familia-abentura xamur eta atsegina izango da, hori bai, efektu berezi ikusgarriei uko egin gabe.\nUlertzekoa da Merian C. Cooper, zinema-ikuskizunaren maisua, zoratzen egotea Cineramarekin. Proiekzio-sistema inguratzaile horrek iraultza ekarri zuen 50eko hamarkadako erakusketa zinematografikora. Dokumental honek teknika horren aukerak aztertuko ditu mota guztietako paisaietan eta lekuetan barrena ibilita, ikuslea pantailan murgiltzeko helburuz.


Paula Del Pozok irabazi du Donostiako XI. Emakumeen Triatloia - Alegia - Tolosaldeko ataria\nPaula Del Pozok irabazi du Donostiako XI. Emakumeen Triatloia\nTolosaldeko Ataria 2019-07-02 11:57\nArgazkia: Maria Borrachero\nAlegiarrak lau minutuko aldea atera zion bigarrenari helmugan.\nLarunbatean Donostiako XI. Emakumeen Triatloia jokatu zen eta goitik behera nagusitu zen alegiarra. Igerian 300 metro egin zituzten, bizikletan 8 kilometro eta korrikako 2 kilometro. Paula Del Pozok 29 minutu eta 19 segundo behar izan zituen lanak amaitzeko. Bigarren Ihintza Urainek amaitu zuen, 33.24ko denborarekin. Podiuma Amaiur Esnaolak osatu zuen, 34.14rekin.